Fuziah akui harga barang hari ini mencabar

BANGI, 6 Rabiulawal 1445H, Jumaat – Timbalan Menteri Perdagangan Dalam Negeri dan Kos Sara Hidup, Fuziah Salleh mempersoal tindakan individu yang menularkan kembali video lama yang dirakam pada Julai lalu berkenaan harga barang sehingga mencetuskan kemarahan netizen.

Menurutnya, video yang tular itu dibuat berdasarkan konteks yang berbeza, namun diputar sehingga naratifnya berubah.

“Itu sebab saya buat laporan polis kerana ia bermotifkan politik dan mahu jatuhkan saya,” katanya menerusi satu hantaran di Facebooknya hari ini.

Rakaman video tular itu memaparkan Fuziah melakukan tinjauan di sebuah pasar raya bagi memantau harga barang keperluan asas di pasaran dan membeli beberapa barangan untuk membuat penilaian kos.

Antara barangan dibeli ialah minyak masak, beras, biskut, mi segera, sardin dalam tin, tepung gandum, serbuk minuman, bawang dan kentang dengan nilai perbelanjaan sebanyak RM136.30.

Fuziah kelihatan berpuas hati kerana dapat membeli beberapa barangan keperluan itu pada harga di bawah RM200.

Bagaimanapun, kenyataan Fuziah dalam video itu mengundang reaksi kurang senang dan pertikaian dalam kalangan netizen.

Ekoran itu, Pejabat Timbalan Menteri Perdagangan Dalam Negeri dan Kos Sara Hidup pada Khamis membuat laporan polis bertujuan supaya siasatan segera dilaksanakan terhadap beberapa pengguna media sosial.

Ia susulan catatan mereka dilihat berunsur fitnah dan menghasut rakyat agar mempercayai video lampau, yang tidak berkaitan dengan keadaan semasa.

Dalam pada itu, Fuziah tidak menafikan harga barang yang dijual di pasaran pada hari ini begitu mencabar.

“Saya akui ramai rakyat susah, sebab itu berusaha untuk lakukan apa sahaja dalam ruang lingkup dan juga punca kuasa yang ada pada kementerian. Harap netizen memahami,” katanya.


Beri keadilan untuk Gaza

BEKALAN makanan, air serta elektrik di Semenanjung Gaza ketika ini berada dalam keadaan yang genting disebabkan oleh sekatan yang dilakukan oleh rejim Israel sejak perang Taufan Al-Aqsa bermula. Kita menzahirkan rasa marah apabila mengetahui anak-anak kecil yang dahaga dan kelaparan dibedil dengan bom ketika mencari air dan roti di Gaza. Kita bersama-sama dengan masyarakat antarabangsa mengutuk keras tindakan Menteri Pertahanan Rejim Israel, Yoav Gallant apabila mengumumkan sekatan makanan dan bahan api ke Gaza.

Sekatan keperluan asas dan kepungan ke atas Gaza dalam perang ketika ini merupakan pencabulan hak manusia yang paling asas iaitu mendapatkan sumber minuman yang bersih dan makanan yang mencukupi untuk keperluan fisiologi badan yang sihat. Hak ini mesti diperolehi oleh setiap manusia yang bernyawa hatta pesalah yang dihukum di penjara, sekalipun yang telah dijatuhkan hukuman mati.

Kekurangan bekalan air bersih pada ketika ini telah memaksa orang awam untuk menggunakan air yang tercemar. Kekurangan air dalam badan yang berpanjangan atau pengambilan air tercemar akan menyebabkan pelbagai komplikasi kesihatan sehingga lebih teruk boleh mengancam nyawa. Bekalan elektrik terutama ketika perang begitu penting di hospital, penempatan pelarian, agensi keselamatan dan media. Membiarkan penduduk Gaza dalam krisis ini samalah seperti membenarkan pembunuhan masal secara perlahan-lahan. Ia merupakan jenayah perang yang sedang ditonton oleh masyarakat dunia.

Pertubuhan Bangsa-Bangsa Bersatu (PBB) melalui inisiatif Matlamat Pembangunan Mampan (SDG 2030) telah mengiktiraf hak paling asas manusia atau masyarakat seluruh dunia untuk mendapatkan air dan makanan. Ini dinyatakan melalui matlamat ke dua (kelaparan sifar) dan matlamat ke enam (air bersih dan sanitasi). Atas sebab itu, PBB dan setiap agensinya serta negara anggotanya mestilah membuktikan aspirasi tersebut dengan memaksa rejim Israel menamatkan segera sekatan bekalan air, makanan serta bekalan elektrik ke atas Gaza. Sikap berlengah atau berpihak kepada rejim Israel hanyalah membuktikan retorik agenda kelestarian global (SDG).

Malaysia sebagai negara yang mempunyai hubungan rapat dengan Palestin hendaklah berterusan mendesak pihak antarabangsa di samping mengusahakan pelbagai tindakan kolektif bersama negara-negara Islam untuk memberi keadilan kepada penduduk Gaza. Untuk rakyat Malaysia, ingatlah kepada saudara-saudara kita di Palestin dan Semenanjung Gaza ketika menyuap makan dan minum sehari-hari. Gunakanlah sumber dan rezeki yang banyak di bumi Malaysia dengan sebaik-baiknya tanpa membazir, dan jadilah manusia yang tahu diuntung apabila menikmati keamanan. Berkongsilah rezeki dengan mereka yang memerlukan terutamanya saudara kita di Gaza melalui infak kepada organisasi yang terbukti amanah. Teruskan berdoa serta memberi sokongan kepada mereka, semoga Allah SWT membantu urusan umat Islam keseluruhannya.

Fadhilah Othman
AJK Pusat Persatuan Penyelidik Sumber Asli, Pertanian dan Alam Sekitar Malaysia (SALAM)


Sultan Johor titah syarat ketat MM2H disemak segera

JOHOR BAHRU, 18 Safar 1443H, Sabtu – Sultan Johor, Sultan Ibrahim Sultan Iskandar hari ini bertitah kerajaan perlu menyegerakan semakan semula syarat ketat Program Malaysia Rumah Keduaku (MM2H) yang ditetapkan baru-baru ini.

Ini kerana Johor merupakan antara destinasi utama pelaburan asing, selain antara penyumbang utama kepada pertumbuhan ekonomi negara.

Baginda bertitah, Johor bukan sahaja berjiran dengan Singapura, malah Program MM2H adalah antara penyumbang kepada kekuatan ekonomi negeri.

“Kaji semula syarat ketat yang ditetapkan sebelum ini dan kekalkan juga syarat lama dengan membuat berapa penambahbaikan supaya ia dapat memberikan imbangan positif khususnya pertumbuhan ekonomi,” titah baginda.

Baginda membangkitkan perkara itu ketika menerima menghadap Perdana Menteri, Datuk Seri Ismail Sabri Yaakob di Istana Pasir Pelangi, di sini hari ini.

Dalam pertemuan itu, Sultan Ibrahim turut membincangkan pelbagai perkara lain berkaitan kemajuan negeri Johor.

Pertemuan turut dihadiri Menteri Besar Johor, Datuk Hasni Mohammad.

Ini merupakan kunjungan rasmi pertama Ismail Sabri yang juga Ahli Parlimen Bera selepas mengangkat sumpah sebagai Perdana Menteri ke-9 pada 21 Ogos lalu.


Sarawak beralih ke Fasa 2 PPN

KUALA LUMPUR, 2 Zulhijjah 1442H, Isnin – Sarawak merupakan negeri terbaharu yang beralih ke Fasa Dua Pelan Pemulihan Negara (PPN) berkuat kuasa Rabu ini.

Timbalan Perdana Menteri, Datuk Seri Ismail Sabri Yaakob berkata, keputusan itu dibuat setelah meneliti nilai-nilai ambang negeri tersebut.

“Sidang Khas Majlis Keselamatan Negara (MKN) bersetuju untuk membuat peralihan fasa bagi negeri Sarawak daripada Fasa 1 ke Fasa 2 berdasarkan pencapaian nilai ambang tiga indikator utama yang telah ditetapkan,” katanya dalam kenyataan perkembangan situasi PPN hari ini.

Sementara itu, beliau mengumumkan kerajaan memberi kebenaran kepada outlet pusat perkhidmatan pelanggan syarikat telekomunikasi yang terletak di dalam pusat membeli-belah serta pasar raya besar untuk beroperasi sepanjang PPN berkuat kuasa esok.


20,000 pelajar kita masih terkandas di luar negara

KOTA BHARU, 26 Zulkaedah 1441H, Sabtu – Dianggarkan 20,000 pelajar Malaysia masih terkandas di luar negara dan tidak dapat pulang ke tanah air berikutan pandemik COVID-19 yang melanda dunia ketika ini.

Menteri di Jabatan Perdana Menteri (Tugas-tugas Khas), Datuk Seri Mohd Redzuan Yusof berkata, kerajaan sedang meneliti secara halus apakah langkah yang boleh diambil bagi membawa pulang kesemua pelajar berkenaan secara berperingkat-peringkat.

“Contohnya pelajar yang telah tamat kursus pengajian, kita tak mahu lengah-lengahkan bawa pulang mereka dan Kementerian Pengajian Tinggi (KPT) akan pastikan mereka dibawa pulang dan dibayar belanjanya oleh penaja yang menaja pelajar.

“Kerajaan juga telah menyediakan satu peruntukan, tak banyak tapi cukup untuk bawa pulang pelajar Malaysia yang masih lagi terkandas di luar negara,” katanya kepada pemberita selepas merasmikan Majlis Amanat Bersama Angkatan Pertahanan Awam (APM) Negeri Zon 5 (Kelantan, Terengganu dan Pahang) yang turut dihadiri Ketua Pesuruhjaya APM Datuk Roslan Wahab di sini, hari ini.

Pada majlis berkenaan 12 pegawai APM menerima Anugerah Penkhidmatan Cemerlang (APC) 2019 dan 14 orang menerima watikah pelantikan Pegawai Kehormat dan Bersekutu APM.

Mengulas lanjut, Mohd Redzuan berkata ada beberapa perkara yang perlu diambil kira sebelum sebarang misi membawa pulang pelajar yang terperangkap di luar negara dilakukan kerajaan.

Beliau berkata, antaranya ia melibatkan undang-undang berbeza yang dikenakan oleh setiap negara yang pelajar Malaysia sedang meneruskan pengajian.

“Contohnya sama ada negara berkenaan membenarkan penerbangan masuk atau keluar. Contohnya kita juga semalam berbincang di Amerika Syarikat (AS) penularan nampaknya meningkat, kita bimbang dan kita nak ambil kesempatan ruang angkasa Amerika Syarikat yang masih terbuka ketika ini.

“Sama ada kita ada penerbangan terus dari Amerika Syarikat ke Malaysia atau ada syarikat penerbangan lain yang boleh bawa pulang pelajar ke Malaysia. Kita kena perhalusi keadaan sebegitu sebelum buat keputusan yang melibatkan kewangan negara,” katanya. – Bernama


Rejim Israel musnahkan rumah keluarga 2 tahanan Palestin

JENIN, 5 Syaaban 1443H, Selasa – Tentera pengganas Israel pada Selasa memusnahkan kediaman keluarga dua tahanan Palestin di bandar Silat ad-Dhahr, barat laut Jenin di Tebing Barat, menurut agensi berita Wafa.

Rejim berkenaan dilaporkan menyerbu kawasan itu dengan jumlah anggota yang ramai bersama lebih 150 kenderaan termasuk jentolak pada lewat malam, bagi merobohkan rumah keluarga Mohammad Jaradat dan Omar Jaradat yang kini ditahan di penjara Israel.

Kedua-dua mereka dituduh kerana membunuh penjajah Israel dalam serangan berhampiran Kolonial yang dipindahkan di Homesh, utara Nablus pada pertengahan Disember lalu.

Puluhan anggota pengganas Israel lengkap bersenjata mengepung kawasan berkenaan dan bertindak merampas barangan keluarga Mohamad dan Omar sebelum meletupkan serta memusnahkan kediaman mereka.

Ketika konfrontasi berlaku, tentera Israel melepaskan tembakan ke arah penduduk menggunakan peluru hidup dan mencederakan seorang daripada mereka, sementara tujuh lagi terkena peluru getah.

Selain itu, beberapa penunjuk perasaan turut mengalami kecederaan selepas terkena serpihan bom tangan, manakala puluhan yang lain terkesan akibat gas pemedih mata.

Lebih malang, rejim Israel menghalang ambulans memasuki bandar berkenaan untuk tujuan rawatan kecemasan dan membawa mangsa ke hospital.

14 Februari lalu, tentera pengganas meletupkan kediaman Mahmoud Ghaleb Jaradat dan menembak mati seorang remaja berusia 17 tahun selain memncederakan kira-kira 17 penduduk yang lain.

Israel sering mengambil tindakan dengan merobohkan kediaman keluarga penduduk Palestin yang dituduh terlibat dalam serangan terhadap warga Israel sebagai langkah pencegahan.

Dasar berkenaan dikutuk oleh kumpulan hak asasi manusia dan menyifatkan sebagai ‘hukuman kolektif’ dan ‘jenayah perang terhadap kemanusiaan’. – Agensi


Ridhuan Tee yakin laporan polis isu murid SJKC tak minat BM hanya wayang

BANGI, 15 Rejab 1444H, Isnin – Laporan polis oleh kumpulan pendidikan Cina terhadap dakwaan murid di SJKC tidak berminat mempelajari bahasa Melayu hanyalah wayang bagi menunjukkan tindakan itu benar.

Prof Dr Mohd Ridhuan Tee yakin pihak ultra kiasu itu tidak berani untuk mendakwa wartawan terbabit yang menyiarkan laporan berita berkenaan.

“Saya amat yakin ultra kiasu ini tidak berani untuk melakukannya. Laporan polis dibuat sekadar untuk menunjukkan bahawa tindakannya itu benar.

“Kelakar bukan. Buat laporan polis, tetapi tidak mahu teruskan tindakan. Ultra kiasu ini tahu apa masalah sebenarnya, sengaja buat laporan polis untuk menunjukkan bahawa mereka itu betul, laporan itu salah,” katanya dalam kenyataan kepada Ismaweb.net.

Dalam pada itu, beliau menegaskan laporan sebahagian besar murid Cina tidak berminat dengan subjek bahasa kebangsaan ternyata benar.

Menurutnya, ia bukan perkara baharu tetapi sudah lama.

“Bahasa Melayu tidak penting bagi mereka dan tidak menguntungkan. Saya tahulah sebab saya orang Cina.

“Isu bahasa Melayu dan SJKC acap kali saya bangkitkan, tetapi tidak ada tindakan. Kita asyik berpolitik

“Bukan sahaja murid SJKC tidak berminat dan menganggap ia tidak penting. Inilah juga pemikiran pemimpin dan keluarga ultra kiasu.

“Mereka menganggap bahasa Melayu tidak ada nilai, dan tidak berguna mempelajari bahasa Melayu,” katanya.

Justeru, Prof Ridhuan Tee tidak hairan sekiranya golongan berkenaan menentang jika ada tindakan untuk menyeragamkan silibus bahasa Melayu di SK dan SJKC.

Walhal katanya, tahap penguasaan bahasa Melayu Tahun Enam di SJKC seperti Tahun Tiga di SK.

“Tidak cukup dengan itu, ultra kiasu menentang sebarang penambahan waktu untuk pengajaran dan pembelajaran bahasa Melayu.

“Ultra kiasu juga menentang, guru bahasa Melayu yang tidak ada asas bahasa Cina. Pengajaran dan pembelajaran bahasa Melayu mesti gurunya adalah Cina juga. Jika ada guru bahasa Melayu, berbangsa Melayu, guru ini mesti ada asas bahasa Cina.

“Begitulah liciknya ultra kiasu ini. Mereka begitu berani menentang dan mengugut kerajaan, sedangkan ini sekolah kerajaan, bantuan penuh kerajaan, sepatutnya mereka tunduk kepada arahan kerajaan. Malang, ia tidak pernah berlaku,” katanya kesal.

Terdahulu, kumpulan pendidikan Cina dilaporkan mengadakan sidang media murid berhubung dakwaan murid di sekolah Cina (SJKC) tidak berminat untuk mempelajari Bahasa Malaysia.

Mereka juga membuat laporan polis berhubung dakwaan berkenaan.

Artikel bertajuk ‘SJKC pupils not keen to learn BM’ diterbitkan oleh New Straits Times pada 18 Januari, manakala edisi bahasa Melayu Berita Harian, menyiarkan pada hari yang sama laporan bertajuk “Murid SJKC tak minat subjek Bahasa Melayu?”.

Menurut mereka, artikel berita itu mengelirukan pembaca, dan ada di antara mereka yang menggesa sekolah vernakular Cina ditutup.


Kalimah Allah: Adakah KDN rujuk institusi diraja sebelum tarik balik rayuan?

BANGI, 26 Syawal 1444H, Rabu – PAS mempersoalkan sama ada Kementerian Dalam Negeri (KDN) merujuk institusi diraja terlebih dahulu atau tidak sebelum membuat keputusan dalam kes kalimah Allah.

Ketua Muslimat PAS, Nuridah Mohd Salleh berkata, tidak sepatutnya pihak berkuasa meremehkan isu besar umat Islam dengan mengetepikan pendapat pemegang taruh termasuk institusi diraja.

“Muslimat PAS melahirkan rasa terkilan dengan penarikan balik rayuan ini yang membuktikan Kerajaan Madani bukanlah kerajaan yang boleh dijadikan sandaran harapan umat Islam.

“Perdana Menteri Datuk Seri Anwar Ibrahim tidak sepatutnya meremehkan isu besar umat Islam dengan mengetepikan pendapat pemegang taruh termasuk institusi diraja,” katanya.

Mengulas lanjut Nuridah mendakwa kerajaan Madani seolah-olah menganggap isu kalimah Allah sebagai remeh dan picisan yang boleh dilupakan.

“Perasaan umat Islam langsung tidak diambil kira, seolah-olah isu ini hanya picisan yang boleh dilupakan,” katanya.

Isnin lalu, Kementerian Dalam Negeri (KDN) dan kerajaan Malaysia dilaporkan menarik balik rayuan terhadap keputusan Mahkamah Tinggi Kuala Lumpur yang memutuskan penganut agama Kristian boleh menggunakan kalimah Allah dan tiga perkataan Arab yang lain dalam penerbitan bahan agama mereka bagi tujuan pembelajaran.

Keputusan Mahkamah Tinggi itu dibuat pada 10 Mac 2021 selepas membenarkan permohonan semakan kehakiman seorang wanita beragama Kristian, Jill Ireland Lawrence Bill yang memohon pengisytiharan mengenai hak Perlembagaannya berhubung penggunaan kalimah Allah dalam penerbitan agama berkenaan.

Selepas dikritik, Anwar memaklumkan, penggunaan kalimah Allah hanya terpakai oleh penganut agama Kristian di Sarawak dalam penerbitan bahan agama mereka bagi tujuan pendidikan, dan tidak terpakai di negeri-negeri lain.


Pasangan kekasih ditahan bantu siasatan kes penemuan janin

KUALA LUMPUR, 11 Syawal 1443H, Khamis – Polis menahan sepasang kekasih bagi membantu siasatan kes penemuan janin di dalam tandas sebuah stesen minyak di Danau Kota, Setapak di sini Selasa lepas.

Ketua Polis Daerah Wangsa Maju Supt Ashari Abu Samah berkata lelaki dan wanita berusia 27 tahun itu ditahan di pekarangan Hospital Tuanku Azizah, di sini pada 12.15 tengah malam semalam.

“Mereka ditahan ketika wanita terbabit menerima rawatan di hospital itu akibat pendarahan serius. Kedua-duanya direman hingga esok untuk membantu siasatan mengikut Seksyen 318 Kanun Keseksaan kerana menyembunyikan kelahiran dengan membuang mayat secara sulit,” katanya dalam kenyataan hari ini.

Ashari meminta orang ramai yang mempunyai maklumat berkenaan kes itu menghubungi Ibu Pejabat Polis Daerah Wangsa Maju di talian 03-9289 9222 atau Hotline Polis Kuala Lumpur di talian 03-2115 9999 atau balai polis berhampiran. – Bernama


Jangan takut pelancong China, kita sudah ada vaksin: Dr Malina

Oleh Ainul Illia Meor Suzurudin

BANGI, 17 Jamadilakhir 1444H, Selasa – Realiti sebenar situasi wabak COVID-19 dan ancamannya ketika ini tidak lagi sama seperti awal penulara nnya pada tahun 2020.

Pakar Kesihatan Awam, Profesor Madya Dr Malina Osman berkata, rata-rata rakyat sekarang sudah menerima vaksin yang mampu bertindak sebagai perisai kepada jangkitan coronavirus.

Berbanding pada 2020, rakyat bergantung sepenuhnya kepada penjarakan sosial dan tingkah laku untuk mengekang penularan.

“Namun, selepas ada vaksin, kita lihat pola penurunan kes yang ketara. Dan kini kita sudah pun berada pada fasa peralihan endemik.

“Jadi, apa yang kita perlu lihat adalah ancaman seperti 2020 itu tiada lagi berdasarkan data sedia ada di peringkat global, dan kemaskini data dari China. Sebenarnya di Jepun juga berlaku lonjakan kes, seperti juga di Taiwan, Jerman dan beberapa buah negara Eropah yang sekarang ini mengalami musim sejuk.

“Kita perhatikan secara keseluruhan pada pola sedemikian lebih kurang sama sebenarnya selepas kita melalui fasa peralihan endemik, dan tidak ada kita lalui ledakan seperti India sebelum ini,” katanya dalam program Dimensi yang disiarkan TV Pertiwi, hari ini.

Justeru, bagi Dr Malina, perkara yang relevan untuk dilakukan oleh rakyat sekarang adalah seperti yang ditekankan Perdana Menteri untuk kekal dengan cadangan dan syor oleh Kementerian Kesihatan.

“Sekarang ini memang disarankan mereka yang berisiko, petugas barisan hadapan untuk mendapatkan dos penggalak kedua.

“Vaksin ini memang perlu ambil, tetapi kalau keadaan dalam badan tidak begitu sihat, kadang-kadang ia juga akan menjurus kepada potensi komplikasi yang teruk,” katanya.

Beliau turut menyentuh mengenai gaya hidup yang boleh memberi kesan kepada tahap kesihatan tubuh badan seseorang.

“Kita perlu lihat tekanan darah, paras gula cara hidup, merokok dan sebagainya yang perlu diambil berat. Imuniti seseorang itu tidak ditentukan sama ada ambil vaksin atau tidak,” katanya.

Pada masa sama, Dr Malina menegaskan, walaupun pakar kesihatan menekankan untuk mengambil semua syor KKM, sebenarnya setiap daripada rakyat perlu mengambil inisiatif sendiri dalam memastikan kesihatan kendiri yang optimum.

“Tanggungjawab kita untuk menterjemahkan kebimbangan itu dengan menjaga diri kita, bukannya dengan berhujah, mencemuh, memandang remeh atau memperolok-olokkan mereka yang berada di China atau mereka yang mahu datang ke negara kita.

“Saya rasakan itu satu pendekatan yang tidak wajar. Kita menjadi bias di situ kepada golongan tertentu yang dikatakan membawa bencana.

“Sedangkan mengikut statistik tiada perbezaan pun potensi penyebaran antara negara China ataupun negara lain,” katanya.


Semua pekerjanya muslim, tapi ada arak

Minggu lepas, seorang pensyarah UKM menghubungi saya dan maklumkan kewujudan jualan arak di kedai ini. Semua pekerjanya Muslim, dan ia baru sebulan beroperasi.

Tidak menunggu lama, hari ini saya dan pasukan hadir ke premis ini untuk menyerahkan surat bantahan.

Saya harap usaha ini dapat menyediakan persekitaran yang selamat dan sejahtera untuk mereka yang berkhidmat di sini.

Sempena usaha ini, saya ingin kongsi sebuah success story. Ada sebuah kedai serbaneka di Selangor yang menjual arak.

Pengurus cawangannya tak suka, tapi tak tahu bagaimana nak lenyapkan arak di premisnya.

Lalu, dia berjumpa dengan persatuan penduduk. Persatuan penduduk setuju, dan mereka menghantar petisyen bantahan atas nama persatuan kepada pengurus tersebut.

Pengurus menghantar petisyen itu kepada HQ, lalu arak terus dikeluarkan dari rak jualan.

Lihatlah betapa pentingnya peranan komuniti dalam membantah jualan arak ini. Saya sarankan semua persatuan penduduk lakukan perkara yang sama.

Ayuh selamatkan anak muda kita dari pengendalian arak. Jika premis itu ada arak, pekerjanya berisiko terlibat dengan jualan arak, pengendalian arak, pengiraan stok arak, dan yang paling teruk, mengejar orang yang cuba mencuri arak!

Arak adalah bahaya besar. Ia membunuh 133 orang setahun di jalan raya (rujuk statistik MIROS), selain menyebabkan keganasan rumah tangga dan penyakit sirosis.

Umat yang menjunjung nilai kemanusiaan tinggi akan merasa jijik jika komunitinya ada arak.

Jom semak kedai serbaneka di sekitar kita. Jika anda berjaya lenyapkan arak di kedai serbaneka, ia adalah hadiah dari komuniti untuk komuniti.

BILAL JAILANI

Yang Dipertua ISMA Bangi


Kenapa Russia serang Ukraine?

1. JAWAPAN pendeknya ialah Russia marah kerana Ukraine berpaling daripada kem Russia dan berusaha untuk menyertai NATO (kem Amerika Syarikat) dan Kesatuan Eropah (EU)

2. Ibarat marah anak sindir menantu, Russia sebenarnya amat mengecam tindakan Amerika Syarikat yang melanggar janji pada tahun 1990 untuk tidak meluaskan kuasa NATO ke arah timur berhampiran sempadan Russia.

3. Hari ini semua bekas jajahan Soviet Union (kini Russia) telah menyertai NATO kecuali Belarus dan Ukraine (dalam proses permohonan). Ini menjadikan buffer zone bagi Russia mempertahankan tanahnya amat terhad.

4. Dari segi sejarah, Ukraine yang merupakan sebahagian jajahan Soviet Union mempunyai ikatan budaya dan sosial yang intim dengan Russia sejak lama dulu. Ia diberikan kemerdekaan pada tahun 1994.

5. Namun hubungan mereka mula renggang apabila Russia menawan Crimea, yang merupakan sebahagian wilayah Ukraine pada tahun 2014 sebagai reaksi terhadap penggulingan Presiden Ukraine yang mesra Russia (faktor sebenar ialah untuk terus menguasai pelabuhan Sevastopol secara total)

6. Walaupun selepas itu perjanjian damai Minsk telah dimeterai, konflik antara kedua negara ini tetap tidak berkesudahan.

7. Sehingga hari ini sebahagian negara Ukraine berdekatan sempadan Russia, Luhansk dan Donetsk masih dikuasai pihak pemberontak yang ditaja kerajaan Russia.

8. Russia mempunyai 2.9 juta tentera (berbanding 1.1 juta milik Ukraine), 1,511 pesawat pejuang (berbanding 98 milik Ukraine) dan 12,240 kereta kebal (berbanding 2,596 milik Ukraine)

9. Kehebatan tentera Russia diiktiraf sebagai kedua terkuat di dunia dengan perbelanjaan tentera ke-4 tertinggi di dunia. Secara teknikalnya, Russia mampu menawan keseluruhan Ukraine jika NATO dan tentera EU berdiam diri.

10. Namun untuk mempertahankan Ukraine, Amerika dan EU juga perlu berhati-hati kerana Russia merupakan ekonomi keenam terbesar dunia (berdasarkan nilai PPP), pengeksport minyak kedua terbesar dunia, antara pengeksport gas utama dunia serta pemilik senjata nuklear terbesar dunia.

11. Sebarang tindak balas ketenteraan atau ekonomi dari Russia bakal memberikan impak kepada seluruh dunia sebagaimana yang telah mula kita lihat hari ini, iaitu kenaikan mendadak harga minyak mentah dan emas.

12. Geopolitik dunia hari ini mungkin telah lama beralih dari penguasaan kuasa unipolar kepada multipolar, namun konflik di Ukraine yang sedang berlaku kini menyebabkan kita tertanya-tanya, “Negara manakah yang berani melawan Russia, selain Amerika Syarikat?”

Ir Ts Lukman Al Hakim
Setiausaha Agung BERJASA


Johor pinda hari kelepasan am kepada 4 Mei

JOHOR BAHRU, 1 Syawal 1443H, Isnin – Kerajaan negeri Johor bersetuju meminda cuti hari kelepasan am (Cuti Khas Peristiwa) bagi negeri ini dari tarikh asal hari ini kepada Rabu (4 Mei).

Menteri Besar Johor Datuk Onn Hafiz Ghazi berkata keputusan itu dibuat setelah mengambil kira Hari Raya yang jatuh pada hari ini.

“Keputusan pengisytiharan Cuti Khas Peristiwa ini adalah selaras dengan peruntukan kuasa yang diberikan di bawah Seksyen 9(1) Akta Hari Kelepasan Am 1951 (Akta 369),” katanya dalam hantaran di laman Facebooknya hari ini.

Malam tadi, Penyimpan Mohor Besar Raja-Raja Tan Sri Syed Danial Syed Ahmad mengumumkan umat Islam di Malaysia akan menyambut Hari Raya hari ini.

Pada Rabu lepas, Onn Hafiz dilaporkan berkata kerajaan negeri Johor memberi cuti kelepasan am pada hari ini sempena sambutan Aidilfitri. – Bernama


Letak vernakular kelas kedua, rakyat rindu ketegasan Tun Razak

BANGI, 28 Rabiulawal 1442H, Sabtu – Pemimpin kerajaan Perikatan Nasional (PN) wajar mengambl iktibar daripada sikap ambil berat bekas Perdana Menteri, Allahyarham Tun Razak Hussein terhadap bahasa Melayu sehingga mengangkat kedudukan sekolah kebangsaan (SK) di tahap tertinggi.

Sepanjang pemerintahan Allahyarham sebagai ketua negara selama enam tahun, setiap SK dilaporkan menerima peruntukan sangat lumayan jika dibandingkan dengan sekolah jenis kebangsaan Cina (SJKC) dan sekolah jenis kebangsaan Tamil (SJKT).

Malah, Presiden Persatuan Pesara Pegawai Perkhidmatan Pendidikan Malaysia (PPPPPM), Datuk Abdul Raof Hussin mendedahkan, bantuan buku teks juga hanya diberikan kepada mereka di SK sahaja, manakala sekolah vernakular langsung tidak menerimanya.

Tegas beliau, sikap tersebut bertitik tolak kepada hasrat Allahyarham mahu melihat bahasa Melayu yang juga bahasa kebangsaan didaulat serta diperkasakan di negara ini.

“Dulu waktu Tun Razak, sekolah Cina, sekolah India tak dapat buku teks. Tun Razak sebut sesiapa hendak kelebihan, keistimewaan masuk SK, masuk sekolah kerajaan.

“Kita mahu ketegasan seperti ini dipamerkan semula, saya beberapa kali tegaskan bagi peruntukan kepada sekolah kebangsaan double (berganda) berbanding sekolah lain.

“Saya sedih apabila bertanyakan pandangan Ahli Parlimen berkenaan UEC (Sijil Peperiksaan Bersepadu). Jawab mereka nothing wrong (tiada apa yang salah),” katanya ketika dihubungi Ismaweb.net, hari ini.

Abdul Raof menambah, kisah ketegasan Allahyarham Abdul Rahman Talib yang menjadi satu-satunya Menteri Pelajaran berjaya menundukkan pertubuhan radikal Cina, Dong Jiao Zong perlu diteladani.

Katanya, Allahyarham bukan sahaja berjaya mempengaruhi lebih separuh sekolah menengah persendirian Cina (SMPC) untuk masuk ke dalam sistem pendidikan negara, dengan menggunakan kekuatan politiknya.

Katanya lagi, Allahyarham juga dengan tegas berjaya mewujudkan Akta Pelajaran 1961 yang mampu mengawal selia sekolah vernakular.

Malah, pengasas Jiao Zong, mendiang Lim Lian Geok turut dilucutkan kerakyatan atas kelantangannya menentang dasar pelajaran kebangsaan termasuk Penyata Barnes dan Penyata Rahman Talib 1960, katanya.

“Kita tengok waktu Rahman Talib, Pengerusi Jiao Zong dilucutkan kerakyatan. Masa itu Rahman Talib adalah Menteri Pelajaran, semangat Melayu sangat menebal,” katanya.


Pemandu redah banjir, ingkar amaran akan didenda

CHUKAI, 27 Jamadilawal 1442H, Isnin – Polis Terengganu tidak akan berkompromi dengan mereka yang meredah air banjir, walaupun papan tanda amaran sudah dipasang di kawasan bencana.

Ketua Polis Terengganu, Datuk Roslee Chik berkata, tindakan undang-undang akan diambil terhadap mana-mana pihak yang mengingkari amaran.

Beliau berkata demikian susulan terdapat beberapa kes di Terengganu di mana pemandu mengambil risiko meredah laluan yang dinaiki air walaupun jalan sudah ditutup dan lencongan disediakan sebagai laluan alternatif.

“Sebelum ini, kita tidak ambil apa-apa tindakan namun selepas ini tindakan akan diambil mengikut Seksyen 79 (2) Akta Pengangkutan Jalan 1987 kerana gagal mematuhi isyarat papan tanda.

“Bagi kesalahan itu, individu yang ingkar boleh dikenakan kompaun sehingga RM300. Kita tidak akan bagi peluang dan memaafkan mana-mana individu yang berdegil dan ingkar dengan arahan diberikan,” katanya.

Beliau berkata, sehingga kini, sebanyak tiga kes kenderaan meredah banjir direkodkan dengan semua kes berlaku di daerah Kemaman.

BH melaporkan bahawa kejadian terbaharu berlaku kelmarin apabila sebuah kenderaan pacuan empat roda dihanyutkan air di bawah jambatan Lebuhraya Pantai Timur 2 (LPT2) di Chukai.

Beliau berasa kesal apabila masih ada segelintir pihak mengambil risiko walaupun pelbagai peringatan diberikan bukan sahaja daripada pihak polis namun pihak berkuasa yang lain.

“Kita berulang kali mengingatkan pemandu atau penunggang tidak mengambil risiko walaupun laluan itu adalah jalan yang biasa dilalui sebelum ini.

“Air banjir ini biasanya keruh dan kita tidak nampak keadaan sebenar jalan yang mungkin sudah runtuh atau rosak disebabkan banjir seterusnya berbahaya untuk pengguna jalan raya,” katanya.


Pengerusi SPR rayu jangan adakan pilihan raya ketika ini

BANGI, 25 Safar 1442H, Selasa – Pengerusi Suruhanjaya Pilihan Raya (SPR), Datuk Abdul Ghani Salleh memohon supaya tiada pilihan pilihan raya diadakan pada ketika ini.

Beliau berkata, isu keselamatan kini menjadi keutamaan dalam mendepani wabak pandemik COVID-19.

“Saya mohon kalau boleh tiada pilihan raya ketika ini,” katanya seperti dilapor Sinar Harian, hari ini.

Beliau berkata demikian ketika ditanya kesiapsiagaan SPR selepas Sarawak dijangka mengadakan Pilihan Raya Negeri (PRN) dalam masa terdekat.

Ditanya mengenai adakah SPR mencadangkan kepada kerajaan untuk mengisytiharkan darurat di Batu Sapi, Sandakan berikutan COVID-19, Abdul Ghani berkata, SPR hanya memberi pandangan kepada kerajaan sebelum ia diputuskan.

Katanya, sebarang kekosongan kerusi perlu diisi dalam tempoh 60 hari seperti yang termaktub dalam Perlembagaan Persekutuan.

“Istilah darurat kebiasaannya melibatkan keselamatan negara.

“Bagaimanapun bagi wabak COVID-19 kita tidak pasti kerana ia perkara baru,” katanya.


Keluarga Adib masih tunggu pembelaan, sampai sekarang belum ada tangkapan

ALOR SETAR, 10 Rabiulakhir 1442H, Khamis – Penantian keluarga anggota bomba, Allahyarham Muhammad Adib Mohd Kassim untuk mendapatkan pembelaan sewajarnya masih belum menemui jalan penyelesaian.

Sudah menunggu terlalu lama, Bapa Allahyarham Muhammad Adib, Mohd Kassim Abdul Hamid, 64, mengakui masih tidak berpuas hati dan kecewa apabila pihak bertanggungjawab tidak mengambil tindakan sewajarnya untuk membela kematian anaknya.

“Sebelum ini, Mahkamah Koroner sudah putuskan kematian Adib akibat perbuatan jenayah oleh dua atau lebih individu tidak dikenali.

“Mahkamah itu juga turut merumuskan kegagalan polis dan Pasukan Simpanan Persekutuan (FRU) dalam mengawal rusuhan juga menyumbang kematian anak saya.

“Peguam keluarga saya sendiri sudah minta polis segerakan siasatan selanjutnya, sampai sekarang tak nampak apa-apa tangkapan lagi,” katanya.

Malangnya, sehingga kini tiada perkembangan lanjut yang dimaklumkan kepada keluarga Adib mengenai kes anaknya itu.

“Polis tidak berhubung dengan saya untuk memberitahu sebarang perkembangan terkini,” katanya.

Kesal dengan situasi ini, Mohd Kassim tidak pernah berhenti berharap suatu hari nanti kematian Adib terbela.

“Saya sentiasa berdoa penjenayah yang membunuh anak saya ditangkap dan dibawa ke muka pengadilan secepat mungkin.

“Saya tak pernah lupa menziarahi pusara Adib, selain berdoa dan membuat majlis tahlil,” katanya seperti dilapor BH Online.

Ogos lalu, Mohd Kassim pernah meluahkan kekecewaan dengan cadangan Kementerian Dalam Negeri (KDN) mengadakan semula inkues kematian anggota bomba itu kerana sudah terlalu lama bersabar menunggu pembelaan terhadap arwah.

Katanya, cadangan itu hanya membuang masa, selain tidak menghormati keputusan Mahkamah Koroner Shah Alam pada 27 September tahun lalu yang memutuskan punca kematian Adib disebabkan perbuatan jenayah membabitkan dua atau lebih individu tidak dikenali.

Terdahulu, Pengerusi Persatuan Peguam-Peguam Muslim Malaysia (PPMM), Datuk Zainul Rijal Abu Bakar pernah menyifatkan cadangan untuk membuka semula inkues nampak begitu janggal sekali.

Katanya, Datuk Seri Hamzah Zainuddin sepatutnya memberi penjelasan berkenaan dapatan yang dibuat oleh Mahkamah Koroner kerana telah menemukan fakta bahawa Allahyarham Muhammad Adib meninggal dunia kerana perbuatan jenayah.


Indonesia kesan kes pertama COVID-19 varian India

JAKARTA, 22 Ramadan 1442H, Selasa – Indonesia mencatatkan kes pertama varian COVID-19 dari India, menurut Menteri Kesihatannya, Budi Gunadi Sadikin semalam.

Kes pertama itu dikesan ketika pihak berkuasa  menggesa rakyat supaya tidak pulang ke kampung masing-masing sempena sambutan Aidilfitri, minggu depan.

Negara itu berusaha mengekang salah satu varian terburuk di Asia, dengan menghentikan pengeluaran visa untuk warga asing yang berada di India sejak bulan lalu.

Dua kes varian India – yang dikenali sebagai B1617 – ditemukan di Jakarta, manakala varian dari Afrika Selatan juga dikesan di Bali.

“Kita perlu membendung kes-kes ini ketika mana hanya beberapa sahaja yang dikesan,” katanya.

Para saintis sedang mengkaji sama ada varian B1617 menjadi punca faktor kepada gelombang jangkitan kedua yang dasyat di India.

Varian itu kini telah menjangkau sekurang-kurangnya di 17 negara termasuk Britain, Switzerland dan Iran yang mendorong kerajaan menutup sempadan mereka daripada perjalanan dari India.-  Agensi


COVID-19: Negara Arab larang kemasukan pelancong dari Afrika

RIYADH, 23 Rabiulakhir 1443H, Ahad – Negara Semenanjung Arab akan menyekat kemasukan pelancong dari beberapa negara Afrika selepas laporan munculnya varian Omicron.

Semalam, Oman dan Qatar mengumumkan larangan ke atas pelancong dari beberapa negara Afrika selepas laporan varian COVID-19 baharu yang pertama kali dikesan di selatan Afrika.

Langkah serupa dikenakan pada hari Jumaat oleh Mesir, Iran, Arab Saudi, Emiriah Arab Bersatu (UAE), Bahrain, Maghribi, Kuwait dan Jordan.

Pada hari Khamis, saintis Afrika Selatan berkata, mereka telah mengesan varian B.1.1.529 baharu dan berkata, ia mempunyai sekurang-kurangnya 10 mutasi berbanding dua untuk Delta dan tiga bagi varian Beta.

Pertubuhan Kesihatan Sedunia (WHO) mengisytiharkan strain yang ditemui baru-baru ini sebagai ‘varian kebimbangan’, kemudian menamakan semula ia sebagai ‘Omicron’.

Varian itu mempunyai spike-protein yang jauh berbeza dengan yang terdapat dalam coronavirus asal, kata Agensi Keselamatan Kesihatan United Kingdom (UK), sekali gus menimbulkan kebimbangan tentang bagaimana tindak balas vaksin akan berlaku.

“Seperti yang telah diterangkan oleh saintis, (ini) adalah varian paling ketara yang mereka temui setakat ini,” kata Setiausaha Pengangkutan Britain, Grant Shapps kepada Sky News.

Qatar Airways pada hari Sabtu berkata, ia telah melarang kemasukan pelancong dari Afrika Selatan, Zimbabwe dan Mozambique.

Pihak berkuasa Oman pula mulai hari ini akan menangguhkan kemasukan pelancong yang datang dari Afrika Selatan, Namibia, Botswana, Zimbabwe, Mozambique, Lesotho dan Eswatini, menurut Agensi Berita Oman.

Di Arab Saudi, larangan itu termasuk penerbangan ke dan dari negara tersebut, menurut Agensi Akhbar Saudi.

Garis panduan baharu itu, bagaimanapun menegaskan, rakyat negara-negara Afrika boleh memasuki Arab Saudi setelah menghabiskan kuarantin 14 hari sebelumnya dan mematuhi protokol kesihatan.

UAE akan mengenakan larangan itu pada hari Isnin, menurut agensi berita rasmi Emirati, WAM. – Agensi


Kenapa KPM bayar gaji guru ganti SJKC, ia bukan badan awam?

Oleh Zuhayati Yazid

BANGI, 15 Rejab 1443H, Khamis – Kesediaan Kementerian Pendidikan (KPM) membayar gaji guru ganti di sekolah jenis kebangsaan Cina (SJKC) menimbulkan persoalan besar.

Ia berikutan keputusan Mahkamah Tinggi sebelum ini yang memaklumkan, sekolah vernakular bukan pihak berkuasa awam dan bagaimana dana kerajaan boleh disalurkan kepadanya.

Sehubungan itu, Naib Pengerusi Pertubuhan-Pertubuhan Pembela Islam (PEMBELA), Mohd Nor Izzat Johari memohon KPM memberi penjelasan berhubung isu ini.

“Kita mendesak kerajaan untuk memberi penjelasan penuh tentang status sekolah vernakular ini, jadi bagaimana dana-dana kerajaan boleh disalurkan kepada sekolah bukan badan awam ini,” katanya ketika hubungi Ismaweb.net, hari ini.

Sebelum ini, Timbalan Menteri Pendidikan, Senator Datuk Dr Mah Hang Soon berkata, guru ganti yang diambil melalui MyStep akan dibayar terus melalui KPM.

Beliau berkata demikian sebagai mengulas tuntutan Dong Jiao Zong berhubung masalah kekurangan guru yang dihadapi oleh SJKC.

Dong Jiao Zong berkata, tindakan KPM meluluskan permohonan ramai guru yang mahu berkhidmat di negeri lain pada hujung tahun lalu telah menyebabkan masalah kekurangan guru bertambah teruk.

Dalam pada itu, respons pantas yang diberikan oleh Hang Soon terhadap tuntuan Dong Jiao Zong mencurigakan dan menjadi tanda tanya apakah SJKC merupakan ‘anak emas’ kementerian, soal Mohd Nor Izzat.

Selain itu, beliau mendesak, KPM mengawal selia proses pengambilan guru ganti di SJKC dalam memastikan mereka yang berkualiti dan mampu membawa aspirasi pendidikan negara sahaja dipilih.

“Walaupun SJKC telah melanggar prosedur namun pihak sekolah berkenaan masih lagi diberi layanan istimewa sehingga pihak KPM telah memberi jaminan selama seminggu untuk menyelesaikan perkara tersebut.

“Ia jelas membuktikan KPM melalui Timbalan Menteri daripada MCA ini telah memberikan layanan istimewa sedangkan semua tahu SJKC sebenarnya bukan badan awam,” katanya.


Aksem gagalkan cubaan seludup 390 kg daun ketum

PADANG BESAR, 20 Syawal 1442H, Selasa – Agensi Kawalan Sempadan Malaysia (Aksem) Perlis menggagalkan cubaan menyeludup 390 kilogram daun ketum dianggarkan bernilai RM19,500 dan menahan seorang lelaki di dalam sebuah kenderaan di Jalan Kaki Bukit semalam.

Komander Aksem Perlis DSP Azizan Saman berkata, dalam kejadian 12 tengah hari itu, anggota Aksem turut menjumpai dadah jenis syabu seberat 1.21 gram dipercayai untuk kegunaan sendiri.

Beliau berkata, anggota Aksem terserempak dengan suspek berumur 21 tahun yang memandu Proton Persona itu di sekitar kawasan berkenaan dan lelaki itu cuba melarikan diri menyebabkan anggota mengejar suspek sejauh kira-kira 16 kilometer sebelum berjaya ditahan.

“Ketika ditahan suspek berada di bawah pengaruh dadah dan memandu dalam keadaan berbahaya sehingga hampir melanggar orang ramai namun, tidak berlaku sebarang kecederaan,” katanya kepada pemberita di sini hari ini.

Azizan berkata, daun ketum itu dipercayai diperoleh dari Kedah untuk stok simpanan bagi memenuhi permintaan sepanjang pelaksanaan sekatan pergerakan penuh yang bermula hari ini.

Katanya, kes itu disiasat di bawah Seksyen 30 (3) Akta Racun 1952 dan Seksyen 12 (2) Akta Dadah Berbahaya 1952. -Bernama


‘Kembalikan pemimpin beriman berani tegak hak, hapuskan batil’

BANGI, 8 Jamadilakhir 1442H, Khamis – Naib Pengerusi Pertubuhan-Pertubuhan Pembela Islam (PEMBELA), Ustaz Masrizi Sat tidak putus berdoa serta berharap agar negara ini ditadbir oleh pemimpin yang berani menegakkan hak dan menghapuskan kebatilan.

Hal ini kerana tiada guna jika negara mempunyai pemimpin politik yang hanya pandai bercakap tetapi diam membisu apabila berhadapan dengan masalah rakyat di depan mata.

Sebagai contoh isu yang berlaku melibatkan penceroboh hutan simpan dan pembangunan projek yang tidak terkawal – sehingga kini masih belum menemui titik noktah -mengakibatkan banyak kerosakan kepada keindahan alam semulajadi ciptaan Allah SWT.

Ustaz Masrizi dalam catatan terbaharu di laman sosial Facebooknya berkata, tindakan itu merosakkan ekosistem kawasan tadahan air, membuatkan saliran air tersumbat dan cetek, melimpahkan ke sungai dengan membawa lumpur sekali gus mengakibatkan banjir kotor.

Hanya kerana memberikan kekayaan kepada segelintir pihak, ia mengakibatkan kesusahan dan penderitaan yang teruk kepada rakyat peribumi, katanya.

Sehubungan itu, beliau berdoa agar pemimpin yang beriman dikembalikan bagi menyelesaikan isu berkenaan.

“Ya Allah, kembalikan negara kami kepada para pemimpin yang beriman, bertaqwa yang berani menegakkan yang hak dan menghapuskan yang batil.

“Musnahkan segala tipu daya… yang membuat kerosakan dalam negara kami, angkatlah musibah yang menimpa kami, selamatkanlah kami,” katanya.


Pulang balik duit pakej umrah – Idris

BUKIT GANTANG, 2 Rabiulawal 1443H, Sabtu – Agensi pelancongan yang mengendalikan pakej umrah perlu segera memulangkan semula wang yang telah dibayar bakal umrah yang terkandas akibat pendemik COVID-19 tahun lalu, susulan Prosedur Operasi Standard (SOP) yang dikeluarkan Arab Saudi.

Menteri di Jabatan Perdana Menteri (Hal Ehwal Agama) Senator Idris Ahmad berkata, bagaimanapun, bayaran pulangan tidak semestinya 100 peratus kerana mengambil kira kos pengurusan yang telah dibayar kepada pihak ketiga.

“Pembatalan itu bukan disebabkan salah mereka namun SOP yang ditetapkan oleh Arab Saudi. Agensi atau syarikat terbabit menerima wang mereka ini, dapat membuat pembayaran semula kepada jemaah yang tidak dapat menunaikan umrah,” katanya dalam sidang media selepas majlis penyampaian Musaadah Banjir Sekolah Rendah Islam Bistari Darul Mulkan di Jalan Kuala Sepetang dekat Matang, hari ini.

Sebelum ini, kerajaan Arab Saudi menetapkan syarat umur 18 hingga 60 tahun, berikutan itu ramai bakal umrah berusia lebih 60 tahun di Malaysia yang telah mendaftar tahun lalu, tidak dapat menunaikan ibadah umrah biarpun pembayaran telah dibuat.

Idris berkata, agensi pelancongan yang mengendalikan pakej umrah dinasihatkan memahami konsep muamalat atau bertolak ansur dalam Islam.

Menurutnya, bagi agensi atau syarikat pelancongan yang culas atau enggan membayar semula wang jemaah tersebut, Kementerian Pelancongan, Seni dan Budaya (MOTAC) disaran campurtangan dalam soal tuntutan dan tindakan berikutan agensi atau syarikat pelancongan terletak di bawah bidang kuasa mereka.

Ditanya mengenai SOP umrah oleh kerajaan Malaysia, Idris menegaskan akan diumum tidak lama lagi.

“Kami telah mesyuarat semalam, namun saya tidak dapat mengumumkannya kerana ia melibatkan dasar. Insya-Allah perkara itu akan diumumkan dalam masa terdekat,” katanya.

Dalam pada itu, Idris berkata mana-mana pegawai yang didapati melakukan penyelewengan di 14 agensi di bawah Bahagian Agama di Jabatan Perdana Menteri akan dipecat serta-merta.

Jelasnya, tindakan tegas itu diambil kerana pihaknya tidak akan berkompromi dengan mereka yang tidak amanah dan tidak berintegriti dalam menjalankan tugas bagi membantu umat Islam malahan pegawai yang terbabit dengan penyelewengan dàn amanah tidak perlu disimpan.

“Semua 14 agensi di bawah saya akan bertemu pada setiap Isnin bagi melaporkan apa yang mereka laksanakan. Saya telah melantik seorang pegawai untuk mengendalikan pemantauan Petunjuk Prestasi Utama (KPI) di setiap agensi dan KPI 100 hari kementerian,” katanya. – Bernama


JAWI siasat himpunan berkait LGBT, ajaran Ahmadi

BANGI, 15 Muharam 1445H, Rabu – Jabatan Agama Islam Wilayah Persekutuan (JAWI) sudah melakukan siasatan terhadap kumpulan yang membawa sepanduk berkaitan lesbian, gay, biseksual, transgender (LGBT) dan ajaran Ahmadi di hadapan Kompleks Sogo, baru-baru ini.

Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar berkata, kes tersebut kini disiasat mengikut Akta 559, Akta Kesalahan Jenayah Syariah (Wilayah-Wilayah Persekutuan) 1997.

Katanya, usaha menyekat penyebaran fahaman songsang perlu dilaksanakan dengan bersungguh-sungguh.

“Usaha untuk mempromosi serta menormalisasikan gaya hidup songsang yang bercanggah dengan ajaran Islam dan fitrah insan seperti LGBT adalah tidak boleh diterima.

“Selaku pihak berkuasa agama Islam di Wilayah Persekutuan, JAWI tidak akan berkompromi dengan perbuatan yang bertentangan dengan ajaran Islam serta undang-undang yang sedang berkuat kuasa,” katanya dalam kenyataan, hari ini.

Justeru, beliau menasihatkan seluruh umat Islam agar terus berpegang teguh dengan ajaran Islam serta menjauhkan diri dari ajaran serta fahaman yang bercanggah dengan akidah, syariat dan akhlak Islam.

Kelmarin, Ketua Polis Kuala Lumpur, Datuk Mohd Shuhaily Mohd Zin mengesahkan kesemua suspek bagi menyokong hak golongan LQBT ditahan di lokasi sama selepas himpunan tersebut diadakan.


Tingkatkan kawalan sempadan, usaha kekang rasuah pemerdagangan manusia

KUALA LUMPUR, 4 Muharram 1444H, Selasa – Kawalan sempadan negara perlu diperketatkan dengan memperbaiki segala kelemahan yang ada, khususnya isu berkaitan rasuah bagi mengelak negara ini dijadikan sasaran kegiatan sindiket pemerdagangan manusia antarabangsa.

Aktivis hak asasi manusia, Datuk Dr Madeline Berma berpendapat, sekiranya langkah tegas tidak diambil dengan membaiki sistem sedia ada dan membiarkan sikap ketidakpedulian masyarakat mengenai isu pemerdagangan manusia berterusan, tidak mustahil penemuan kubur besar yang melibatkan warga Rohingya di Wang Kelian, beberapa tahun lepas boleh berulang.

Berdasarkan kepada pengamatannya, Madeline yang juga merupakan Felo Akademi Sains Malaysia, berkata, antara faktor Malaysia menjadi negara sasaran bagi sindiket pemerdagangan manusia adalah kerana wujud kelemahan sistem yang boleh dimanipulasi oleh sindiket terbabit.

“Jika dilihat sekiranya faktor ekonomi dan keamanan menjadi faktor Malaysia dipilih menjadi lokasi pendatang asing ini, mengapa mereka tidak memilih untuk pergi ke negara jiran kita yang lebih kaya? Mengapa mereka memilih untuk ke sini?

“Ini melihatkan terdapat faktor lain yang menyebabkan mereka memilih ke sini dan mereka (sindiket ini) melihat terdapat kelompongan di dalam sistem akibat rasuah dan mereka ambil kesempatan daripada situ,” katanya.

Madeline, yang juga merupakan Profesor Kehormat Universiti Malaysia Sarawak (Unimas), berkata, adalah mustahil penyeludupan manusia secara beramai-ramai itu begitu mudah boleh melepasi sempadan negara yang dikawal rapi oleh agensi penguatkuasa yang mempunyai aset dan latihan lengkap.

Menyatakan bahawa isu pemerdagangan manusia perlu dipandang serius kerana ia membabitkan hak asasi manusia dan keselamatan negara, beliau berpandangan gejala penyeludupan manusia di negara ini berlaku antara lain kerana wujud rasuah dan ia dilihat sebagai suatu perniagaan yang menguntungkan.

Katanya perjalanan kumpulan berkenaan yang melepasi beberapa negara lain dengan mudah untuk ke Malaysia juga menunjukkan sindiket yang beroperasi mempunyai rangkaian meluas di beberapa buah negara lain.

Kehendak rakyat Malaysia yang mahukan barangan pada harga murah juga merupakan antara pendorong negara ini menjadi lokasi pemerdagangan manusia kerana terdapat permintaan terhadap golongan berkenaan daripada pihak industri terutamanya industri yang memerlukan banyak tenaga buruh tidak terlatih.

“Malah terdapat beberapa syarikat besar tempatan yang terlibat dalam industri kelapa sawit dan sarung tangan perubatan telah ditahan barangan mereka di pelabuhan luar negara kerana terdapat unsur buruh paksa dan pemerdagangan manusia,” katanya.

Menurutnya situasi sedemikian telah memberikan gambaran buruk terhadap imej negara kerana dianggap tidak serius dalam menangani isu berkenaan sehingga diletakkan pada tahap tiga (Tier 3) dalam Laporan Tahunan Jabatan Negara Amerika Syarikat Mengenai Pemerdagangan Manusia 2021.

Madeline berkata, untuk membaiki imej negara dalam isu itu, semua pihak, individu, masyarakat dan keluarga perlu memainkan peranan masing-masing, menjalinkan kerjasama dan tidak menyalahkan antara satu sama lain.

Katanya setiap individu di negara ini mempunyai tanggungjawab terhadap individu yang lain dan perlu ke depan serta mengambil berat jika melihat atau mengetahui sesuatu yang tidak betul berlaku di kawasan kejiranan mereka atau di tempat kerja mereka.

“Di peringkat komuniti pula, program-program kesedaran berkaitan dengan rasuah pemerdagangan orang perlu dibanyakkan agar orang ramai cakna dengan isu ini dan agensi kerajaan pula perlu lebih serius dalam menangani masalah ini dengan pengenalan polisi-polisi dan undang-undang yang lebih tegas,” katanya.

Menurut Madeline media tempatan turut mempunyai tanggungjawab besar untuk memupuk kesedaran masyarakat dalam isu berkaitan selain melaporkan kejadian atau isu melibatkan pemerdagangan manusia agar masyarakat faham betapa seriusnya perkara ini.

Beliau berkata, agensi kerajaan juga tidak boleh lagi bekerja dalam silo atau secara berasingan kerana hanya kerjasama erat antara agensi kerajaan dapat menangani isu berkenaan dan mampu memperbaiki kedudukan negara dalam Laporan Tahunan Jabatan Negara Amerika Syarikat Mengenai Pemerdagangan Manusia pada masa akan datang.

“Kerjasama agensi penguat kuasa lain dan rakyat amat penting untuk membendung isu ini. Perkara ini tidak seharusnya diletakkan di bahu SPRM sahaja. Rakyat harus menjadi mata dan telinga SPRM dan perlu tampil membuat aduan sekiranya isu seumpama ini berlaku di sekeliling,” katanya. – Bernama


Terpaksa guna elemen maksiat, filem ‘Pulau’ memang tiada nilai

BANGI, 27 Jamadilakhir 1444H, Jumaat – Naib Presiden BERJASA, Ir Ts Muhammad Lukman Al Hakim mengajak masyarakat untuk memulaukan filem bergenre seram, ‘Pulau’, yang sebelum ini dikecam pelbagai pihak ekoran kandungan trailernya yang memaparkan aksi melampau.

Apatah lagi, beliau menyifatkan bahawa filem bergenre seram sememangnya tiada nilai realiti, baik dari aspek ilmiah atau sejarah.

Malah, kandungan filem seumpama itu juga tidak membina manusia, masyarakat mahupun negara, katanya.

“Bahasa kasarnya, filem sampah. Ia semata-mata kosong yang tak memberi apa-apa manfaat atau pengajar.

“Apabila dimasukkan unsur lucah seperti berbikini dan bercumbu untuk melariskan filem, sebenarnya ia membuktikan bahawa filem seperti ini memang tiada nilai atau daya tarik sehingga terpaksa menggunakan elemen maksiat dan murahan ini,” katanya dalam kenyataan, hari ini.

Muhammad Lukman menegaskan, masyarakat dan negara ini ada identiti serta nilai kerana terbentuk oleh agama, selain kaya dengan adat dan budaya.

“Kalau nak ‘murtad’ daripada kerangka negara ini, pasarkanlah filem anda di Amerika Syarikat (AS) atau negara Barat lain yang sudah lama rosak sebab cara hidup penuh kelucahan seperti ini.

“Dunia dah terbuka. Sesiapa yang sukakan kelucahan boleh tonton filem-filem Barat,” katanya.

Bagaimanapun, Lukman menegaskan, filem yang dibuat dan diluluskan oleh pihak berautoriti Malaysia mesti patuh kepada identiti serta jatidiri negara serta sensitiviti majoriti rakyat negara ini yang bencikan budaya hidup Barat serta maksiat.

Pautan berkaitan:


Patuh titah Agong, jangan ada usul undi tak percaya PM

BANGI, 8 Rabiulawal 1442H, Isnin – Titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah jelas meminta semua ahli politik berhenti menganggu gugat kerajaan sedia ada – dipimpin Perdana Menteri, Tan Sri Muhyiddin Yassin.

Justeru, sebarang undi tidak percaya terhadap Perdana Menteri atau apa-apa langkah lain yang boleh menggugat kedudukan kerajaan sekarang mesti dihentikan demi mematuhi titah Seri Paduka, kata Presiden Ikatan Muslimin Malaysia (ISMA), Haji Aminuddin Yahaya.

Menjunjung titah Yang di-Pertuan Agong, Haji Aminuddin menyifatkan Al-Sultan Abdullah sekali lagi menunjukkan kewibawaan baginda yang kekal tenang dan berunding bersama Majlis Raja-Raja dalam membuat keputusan berkait cadangan kerajaan.

“Inilah buktinya YDPA mempunyai kuasa yang penuh dalam membuat keputusan walaupun dinasihati oleh Perdana Menteri untuk melakukan sebaliknya.

“Dengan kata lain, YDPA tidak semestinya mengikuti nasihat Perdana Menteri,” katanya dalam kenyataan, hari ini.

Bukan hanya undi tidak percaya, sebarang kemungkinan atau tindakan yang menghalang Belanjawan 2021 daripada diluluskan juga dianggap melanggar titah Yang di-Pertuan Agong.

“YDPA menegaskan supaya Belanjawan 2021 diluluskan demi kepentingan rakyat jelata.

“Berkemungkinan juga baginda akan membuat keputusan atau tindakan khas sekiranya Belanjawan 2021 tidak berjaya diluluskan di Parlimen nanti,” katanya.

Semalam, selepas berunding dengan Raja-Raja Melayu, Al-Sultan Abdullah membuat keputusan untuk tidak mengisytiharkan darurat di negara ini.

Datuk Pengelola Bijaya Diraja Istana Negara, Datuk Ahmad Fadil Shamsuddin memaklumkan, Al-Sultan Abdullah mengingatkan ahli-ahli politik untuk memberhentikan segera segala ‘politicking’ yang menganggu kestabilan pemerintahan negara.

Menerusi titah baginda, Haji Aminuddin berkata, kerajaan tidak sepatutnya rungsing untuk sibuk berpolitik bagi kekal berkuasa, sebaliknya menumpukan seluruh tenaga dan fikiran memulihkan negara demi rakyat.

“Seperti ditegaskan juga, keyakinan YDPA kepada kerajaan sedia ada dalam menangani wabak COVID-19 dan memulihkan ekonomi juga tidak harus dipandang mudah oleh kerajaan.

“Maka, kerajaan harus merangka tindakan dan strategi yang tuntas dalam membela rakyat dan ini perlu dilakukan segera,” katanya.


Omicron: England kembali laksana sekatan lebih ketat

UNITED KINGDOM, 4 Jamadilawal 1443H, Khamis – Perdana Menteri Britain, Boris Johnson mengenakan sekatan COVID-19 yang lebih ketat di England, mengarahkan orang ramai bekerja dari rumah, memakai pelitup muka di tempat awam dan menggunakan pas vaksin untuk memperlahankan penyebaran varian coronavirus Omicron.

Johnson berkata, Omicron merebak dengan cepat dan beliau tidak mempunyai pilihan selain beralih ke ‘Pelan B’ sementara program vaksin penggalak dilancarkan.

Walaupun masih jauh dari sekatan penuh yang dikenakan sebelum pandemik, langkah baharu itu menjadi bebanan buat restoran, kafe dan kedai pusat bandar yang terdesak untuk berniaga pada waktu Krismas demi membina semula kewangan mereka.

Ramai Ahli Parlimen dalam parti Johnson sendiri marah dengan sekatan baharu itu, kerana bimbang akan kesannya selepas ekonomi menyusut sebanyak 10 peratus tahun lalu.

Pound Sterling jatuh mendadak apabila berita bahawa ‘Pelan B’ akan dilaksanakan dan pelabur mengurangkan pertaruhan mereka pada kenaikan kadar faedah Bank of England minggu depan.

Johnson yang menarik balik kebanyakan sekatan COVID-19 di England pada Julai berikutan pelancaran vaksin yang pantas, telah berjanji untuk mengharungi musim sejuk tanpa menggunakan sekatan COVID-19 keempat, tetapi telah mengekalkan apa yang dipanggil ‘Pelan B’ sebagai rancangan simpanan.

Sebahagian daripada langkah itu, seperti memperkenalkan semula pelitup muka di pengangkutan awam dan kedai telah dimulakan, tetapi pada hari Rabu, Johnson berkata, orang ramai juga kini harus bekerja dari rumah.

Pelitup muka juga akan diperlukan di tempat awam seperti teater dan pawagam, selain pas vaksin COVID-19 diwajibkan untuk akses ke kelab malam dan tempat yang mempunyai ramai orang.

Johnson berkata, langkah baharu itu diperlukan selepas 568 kes Omicron ditemui di negara ini, dengan data menunjukkan tempoh dua kali ganda untuk jangkitan berlaku antara dua dan tiga hari.

Setiausaha Kesihatan, Sajid Javid berkata, pegawai menganggarkan bahawa jumlah jangkitan Omicron sebenarnya kira-kira 20 kali lebih tinggi daripada jumlah kes yang disahkan, bermakna jumpah jangkitan mungkin hampir 10,000. – Agensi


Qatar bantu jelaskan gaji kakitangan Palestin melalui geran bulanan

RAMALLAH, 20 Rabiulakhir 1443H, Khamis – Duta Qatar, Mohammad Al-Emadi yang mengetuai jawatankuasa pembinaan semula Gaza kini sedang berusaha mencapai perjanjian dengan Mesir dan negara haram Israel berhubung pembayaran gaji kakitangan di Sememanjung Gaza.

Mohammad Al- Emadi yang sedang dalam rangka lawatan sememanjung Gaza telah mengadakan pertemuan dengan Hamas dan beberapa pegawai Israel dan berusaha memuktamadkan perjanjian bagi membekalkan bahan api dan bahan binaan asas termasuk menyelesaikan masalah gaji kakitangan.

Sementara itu, Ketua Bahagian Media di Semenanjung Gaza, Salameh Maarouf berkata, perjanjian Qatar dan Mesir telah dicapai dan di Semanjung Gaza kini sedang menunggu permulaan operasi untuk pengepaman bahan bakar.

“Qatar akan membayar nilai geran bulanan kepada kakitangan Gaza antara AS$7 juta hingga AS$10 juta dalam bentuk bahan api yang akan dihantar melalui Rafah.

“Bahan api akan dijual di pasaran dengan syarat wang berkenan akan disalurkan semula kepada kementerian kewangan bagi membayar gaji pekerja penduduk Palestin,” kata pegawai berkenaan.

Sumber mendedahkan, usaha intensif dibuat bagi mencapai persetujuan mengenai mekanisme pembayaran gaji kepada puluhan ribu pekerja di Gaza, dalam langkah menangguhkan sebarang pergolakan di Semenanjung Gaza.

Sejak Mei lalu, Qatar telah membuat dua kali pembayaran geran kepada 95,000 keluarga di Semenanjung Gaza dengan kiraan AS$100 kepada satu keluarga.

Qatar telah mengagihkan dana melalui Pertubuhan Bangsa-Bangsa Bersatu (PBB) dan pusat pengedaran tertentu di Semenanjung Gaza. – Agensi


Zionis serang penunjuk perasaan, puluhan rakyat Palestin cedera

NABLUS, 11 Rabiulakhir 1442H, Jumaat – Puluhan warga Palestin cedera dalam serangan rejim pengganas Israel di kampung Beit Dajan, dekat Timur Nablus.

Serangan berkenaan dilakukan ketika penduduk Palestin melakukan tunjuk perasaan akibat pembinaan penempatan haram baharu yang sedang dilakukan di kawasan berkenaan.

Ketika kejadian, rejim Zionis melepaskan gas pemedih mata, bom tangan dan peluru keluli bersalut getah ke arah penunjuk perasaan.

Ia mengakibatkan puluhan daripada mereka sesak nafas, selain tujuh daripadanya cedera akibat terkena peluru getah.

Perkampungan itu menjadi lokasi tunjuk perasaan mingguan oleh warga Palestin yang membantah tindakan biadab penduduk haram membina penempatan baharu di negara itu.

Penduduk haram bukan sahaja bertindak membina penempatan baharu, malah mereka turut membina gudang haiwan, memperluas saluran air serta membina jalan baharu.

Mereka turut melakukan kerosakan dan merampas ratusan ekar tanah penduduk kampung Palestin.

Terletak 12 kilometer dari Timur Kota Nablus, Beit Dajan mempunyai populasi sekitar 4,700 penduduk dan mempunyai keluasan 44,100 ekar.

Sebahagian besar tanah di perkampungan itu dirampas untuk pembinaan penempatan haram Al-Hamra dan Mekhora pada 1971 dan 1973.

Desa itu bergantung hidup pada kebun bijirin dan pokok buah-buahan seperti zaitun, ara dan badam. – Agensi


Tak mustahil industri arak masuk kategori ‘essential’ jika kerajaan terus berlembut

Oleh Ainul Illia Meor Suzurudin

BANGI, 26 Syawal 1442H, Isnin – Bantahan Setiausaha Agung MCA, Datuk Seri Chong Sin Woon terhadap arahan penutupan pengoperasian perniagaan minuman beralkohol sepanjang Perintah Kawalan Pergerakan (PKP) adalah gambaran penolakan sistem dan dasar yang dilaksanakan oleh kerajaan.

Ketua Pemuda Barisan Jemaah Islamiah Se-Malaysia (BERJASA) Pusat, Ustaz Fahmi Bazlan berkata, pihaknya yakin bantahan itu datang daripada tekanan penggiat industri yang mula terkesan dan melihat adanya usaha-usaha yang sedang berjalan untuk menyekat jualan arak daripada terus mendapat sambutan dalam pasaran Malaysia.

“Penolakan Sin Woon sekali lagi mencalar dan mengguris kewibawaan kerajaan Perikatan Nasional (PN) di bawah kepimpinan Perdana Menteri, Tan Sri Muhyiddin Yassin.

“Bagi memelihara prestasi baik yang sedang dibangunkan Muhyiddin, saya mengharapkan isu penolakan ini dipandang serius oleh kerajaan dan bertindak di atas kedegilan mereka,” katanya ketika dihubungi Ismaweb.net, hari ini.

Mengulas lanjut, Ustaz Fahmi berkata, tidak mustahil suatu hari nanti, industri ini juga akan dikategorikan sebagai ‘essential service’ jika kerajaan terus tunduk dan berlembut dalam menguat kuasa keputusan.

“Kegilaan apakah yang dilakukan sehingga pemain industri ini sanggup menjadikan ketagihan arak sebagai suatu peluang menjana pendapatan dan mengaut keuntungan yang lumayan.

“Sehingga mereka memilih ‘memandang sebelah mata’ terhadap kemusnahan dan kemalangan jiwa yang telah berlaku.

“Mereka juga telah berjaya memasukkan elemen ketagihan setaraf dengan keperluan atau dalam istilah yang cuba diangkat sebagai ‘hak asasi untuk minum arak’,” katanya

Bagaimanapun, beliau menegaskan bahawa, usaha untuk membanteras ketagihan arak dan aktiviti jualan yang semakin berleluasa akan diteruskan dan Pemuda BERJASA akan menjadi perintis kepada ibadah ma’ruf ini.

“Kita juga akan memulakan kempen kesedaran keburukan ketagihan arak secara saintifik, kecederaan mental dan pembaziran yang akan melanda masyarakat,” katanya.

Terdahulu, dalam laman web MCALantian.org, Sin Woon menyifatkan arahan penutupan ruang jualan arak di premis perniagaan sebagai tindakan penguatkuasaan yang melampau.

Katanya, semua dasar kerajaan dan prosedur penguatkuasaan mesti profesional serta rasional, mengikut peruntukan undang-undang yang betul tanpa membabitkan emosi mahupun pandangan awam.


Pengasas kelab komedi mengaku tak bersalah dakwaan hantar komunikasi jelik

KUALA LUMPUR, 22 Zulhijjah 1443H, Jumaat – Seorang pemilik kelab komedi didakwa di Mahkamah Sesyen di sini hari ini, atas tiga pertuduhan membuat dan memulakan hantaran video yang menyentuh sensitiviti kaum dalam aplikasi Facebook, Instagram dan TikTok.

Bagaimanapun, Mohamad Rizal Johan Van Geyzel, 39, yang memakai kemeja berwarna putih dan berseluar biru muda, selaku Orang Kena Saman (OKS) mengaku tidak bersalah selepas pertuduhan terhadapnya dibacakan di hadapan Hakim Nor Hasniah Ab Razak.

Mengikut ketiga-tiga pertuduhan, lelaki itu didakwa membuat dan memulakan penghantaran komunikasi jelik dengan niat untuk menyakitkan hati orang lain melalui aplikasi Facebook menggunakan nama profil ‘Rizal van Geyzel, Instagram ‘rizalvangeyzel’ dan TikTok ‘rizalvangeyzel’, antara 4 hingga 6 Julai 2022.

Ketiga-tiga hantaran itu dibaca di Pejabat Bahagian Siasatan Jenayah Siber dan Multimedia, Jabatan Siasatan Jenayah Komersial, Ibu Pejabat Polis Bukit Aman, Tingkat 27, Menara KPJ di sini, pada 1.17 tengah hari, 13 Julai lepas.

Ketiga-tiga pertuduhan itu dikemukakan mengikut Seksyen 233(1) (a) Akta Komunikasi dan Multimedia 1998 dan dihukum mengikut Seksyen 233(3) akta sama yang membawa hukuman denda maksimum RM50,000 atau penjara maksimum setahun atau kedua-duanya dan boleh didenda RM1,000 bagi setiap hari kesalahan itu diteruskan selepas sabitan, jika disabitkan kesalahan.

Terdahulu, Timbalan Pendakwa Raya Noor Haslinda Che Seman berkata pihaknya menawarkan RM30,000 bagi ketiga-tiga pertuduhan ke atas OKS sekiranya mahkamah membenarkan jaminan, memandangkan kes berkenaan menyentuh sensitiviti perkauman.

“Pihak kami juga memohon syarat tambahan iaitu OKS perlu menyerahkan pasport kepada mahkamah dan tidak boleh komen serta membuat sebarang hantaran di mana-mana media sosial sepanjang kes ini berjalan,” katanya.

Peguam Ramkarpal Singh yang mewakili Mohamad Rizal memohon jaminan RM2,000 bagi setiap pertuduhan kerana anak guamnya perlu menyara tiga anak yang seorang daripadanya mengalami disleksia selain bapanya yang berumur 74 tahun menghidap penyakit kanser.

“Anak guam saya juga telah memberikan kerjasama penuh kepada pihak polis sepanjang siasatan dan tiada sebab untuknya melarikan diri. Jadi dalam keadaan ini, saya memohon jaminan RM2,000 bagi setiap pertuduhan,” katanya.

Mahkamah kemudian membenarkan OKS diikat jamin RM12,000 dengan seorang penjamin bagi kesemua pertuduhan selain OKS perlu menyerahkan pasport di mahkamah serta tidak membuat hantaran atau komen di mana-mana media sosial berkenaan kes itu selain menetapkan 19 Ogos untuk sebutan semula kes bagi serahan dokumen.

Lelaki berkenaan membayar jaminan itu.

Media sebelum ini melaporkan, Setiausaha Polis Diraja Malaysia (PDRM) Datuk Noorsiah Mohd Saaduddin berkata lelaki itu ditahan di sekitar Lembah Klang oleh Unit Siasatan Jenayah Terkelas kerana disyaki menyentuh sensitiviti dan berbaur perkauman semasa membuat persembahan di sebuah kelab komedi di ibu kota, di sini, seperti tular melalui dua klip video. – Bernama


Undang-undang Islam perlu jadi teras sistem perundangan

BANGI, 16 Safar 1442H, Ahad – Undang-undang Islam seharusnya menjadi teras kepada sistem perundangan di Malaysia kerana Perlembagaan memberi kedudukan istimewa kepada Islam sebagai agama bagi Persekutuan.

Presiden Persatuan Peguam-peguam Muslim Malaysia (PPMM), Datuk Zainul Rijal Abu Bakar berkata, Perkara 3 Perlembagaan telah menegaskan bahawa Islam bukan sekadar agama rasmi, sebaliknya agama bagi Persekutuan.

Malah, katanya, mahkamah turut memberi tafsiran kepada Perkara 3 bagi menjelaskan kedudukan Islam.

“Misalnya, dalam satu kes Mahkamah Tinggi iaitu Meor Atiqurrahman lawan Fatimah Sihi Hakim Mohd Noor memutuskan: “Islam adalah agama bagi Persekutuan tetapi agama-agama lain boleh diamalkan dalam aman dan damai. Islam adalah agama utama antara agama-agama lain seperti Kristian, Buddha dan Hindu. Islam bukan setaraf dengan agama lain, bukan duduk berganding bahu dengan agama lain atau berdiri sama tegak.

“Ia duduk di atas, berjalan dahulu, terletak di tempat medan dan suaranya lantang kedengaran. Islam ibarat pokok jati. Tinggi teguh dan terang. Jika bukan sedemikian Islam bukanlah agama bagi Persekutuan,” katanya menulis di Sinar Harian hari ini.

Mengulas perkara sama, Datuk Zainul Rijal berkata, kedudukan undang-undang Islam yang tinggi turut dapat dilihat dalam Perkara 150 (6A) Perlembagaan Persekutuan, yang memperuntukkan kuasa legislatif ketika darurat juga tidak boleh membabitkan perkara-perkara berkaitan undang-undang agama itu.

Jelasnya, meskipun kuasa diperoleh legislatif ketika darurat tidak boleh memberi kesan kepada undang-undang Islam, namun ia masih perlu dilakukan mengikut prosedur khusus dan persetujuan majoriti berdasarkan Perkara 159 dan 161E.

“Begitulah tingginya kedudukan undang-undang Islam di Malaysia. Ia disebabkan sifat Perlembagaan itu sendiri yang mengabsahkan susun atur dan persetujuan masyarakat setempat berdasarkan lunas-lunas sejarah norma lazim dan persetujuan bersama, ” katanya.


Barcelona putus hubungan rasmi dengan Israel

MADRID, 19 Rejab 1444H, Jumaat – Datuk Bandar Barcelona memutuskan hubungan rasmi dengan Israel, susulan jenayah apartheid negara haram berkenaan terhadap rakyat Palestin.

Keputusan diambil Datuk Bandar, Ada Colau memberikan sedikit kesan praktikal — iaitu dengan menghentikan perjanjian berkembarnya yang berusia 25 tahun dengan Tel Aviv.

Menerusi surat kepada Perdana Menteri Israel, Benjamin Netanyahu, Colau berkata, langkah itu dibuat sebagai tindak balas terhadap kempen puluhan kumpulan tempatan dan ribuan aktivis.

Keputusannya itu merujuk beberapa dasar Israel, termasuk pendudukan tentera selama 55 tahun di Tebing Barat, pengilhakan Baitulmaqdis Timur dan pembinaan penempatan di atas tanah yang dituntut oleh Palestin untuk negara masa depan.

“Sebagai datuk bandar Barcelona, sebuah bandar Mediterranean dan pembela hak asasi manusia, saya tidak boleh bersikap acuh tak acuh terhadap pencabulan sistematik hak asasi penduduk Palestin.

“Adalah satu kesilapan yang teruk untuk menggunakan dasar dwi-standard dan menutup mata terhadap pelanggaran yang telah selama beberapa dekad, disahkan secara meluas dan didokumenkan oleh pertubuhan antarabangsa,” katanya.

Pengumuman oleh bandar itu membawa simbolisme ketara dan menambah senarai pengkritik yang semakin meningkat dengan melabelkan Israel sebagai negara apartheid.

Dalam beberapa tahun kebelakangan ini, tiga kumpulan hak asasi manusia yang terkenal – Human Right Watch (HRW), Amnesty International dan B’Tselem Israel – telah mendakwa Israel melakukan apartheid, baik di dalam negara mahupun di wilayah yang diduduki.

Amnesty dan kumpulan lain mengatakan perpecahan wilayah di mana penduduk Palestin tinggal adalah sebahagian daripada keseluruhan kawalan rejim yang direka untuk mengekalkan hegemoni Yahudi dari Laut Mediterranean hingga ke Sungai Jordan.

Mereka merujuk kepada dasar diskriminasi dalam Israel dan di Baitulmaqdis Timur yang diilhak, sekatan Israel ke atas Semenanjung Gaza serta kawalan berterusannya ke atas Tebing Barat dan pembinaan penempatan Yahudi – yang kebanyakan masyarakat negara antarabangsa menganggap haram. – Agensi


Beroperasi lebih masa, penyelia kilang dikompaun RM10,000

PETALING JAYA, 21 Syawal 1442H, Rabu – Seorang penyelia sebuah kilang di Taman Medan, di sini dikompaun sebanyak RM10,000 kerana melanggar prosedur operasi standard (SOP) Perintah Kawalan Pergerakan (PKP) 3.0 dengan beroperasi melebihi masa ditetapkan,

Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, serbuan pada kira-kira jam 10.45 malam itu mendapati, penyelia berkenaan adalah seorang wanita tempatan berusia 41 tahun.

“Dia didapati melakukan kesalahan mengikut Peraturan 17(2) Peraturan-peraturan Pencegahan dan Pengawalan Penyakit Berjangkit (PPPPB) (Langkah-langkah Di Dalam Kawasan Tempatan Jangkitan) 2021,” katanya dalam satu kenyataan hari ini.

Mohamad Fakhrudin berkata, pihaknya turut mengenakan kompaun sebanyak RM2,000 setiap seorang kepada lapan pekerja kilang terbabit, yang terdiri daripada tujuh wanita dan seorang lelaki tempatan berusia antara 18 hingga 69 tahun mengikut Pertaturan 17 (1) peraturan sama.

Justeru, beliau mengingatkan kepada semua sektor perindustrian yang telah dibenarkan beroperasi untuk mematuhi garis panduan ditetapkan oleh Majlis Keselamatan Negara (MKN) sepanjang tempoh PKP 3.0.

“Tindakan tegas akan diambil ke atas pemilik kilang yang ingkar,” katanya.


Saksi tak pasti surat sokongan pinjaman RM1 bilion 1MDB dibentang ke Parlimen

KUALA LUMPUR, 8 Safar 1444H, Isnin – Seorang saksi memberitahu Mahkamah Tinggi di sini hari ini beliau tidak pasti sama ada proses pengeluaran surat sokongan bagi membuat pinjaman RM1 bilion yang dikemukakan oleh syarikat 1Malaysia Development Berhad (1MDB) kepada Kementerian Kewangan dibentangkan di Parlimen atau tidak.

Bekas Timbalan Ketua Setiausaha Kementerian Kewangan, Datuk Siti Zauyah Mohd Desa, 63, berkata kebiasaannya, pihak Kementerian Kewangan akan membuat usaha wajar dan melalui proses yang sepatutnya iaitu pembentangan mengenai pinjaman di Kabinet dan seterusnya di Parlimen bagi mendapat kelulusan Jemaah Menteri.

Bagaimanapun, Siti Zauyah berkata bagi 1MDB yang merupakan syarikat milik penuh Menteri Kewangan Diperbadankan (MKD), beliau tidak pasti sama ada proses pembentangan di Parlimen mengenai pinjaman berkenaan dilakukan atau tidak.

Beliau berkata demikian ketika pemeriksaan balas oleh peguam Wan Aizuddin Wan Mohammed yang mewakili Datuk Seri Najib Tun Razak pada perbicaraan kes rasuah dan pengubahan wang haram dana RM2.3 bilion milik 1MDB yang dihadapi bekas perdana menteri itu.

Wan Aizuddin kemudian merujuk saksi pendakwaan ke-26 itu kepada pernyataan saksinya yang menyatakan bahawa Kementerian Kewangan tidak mempunyai sebarang maklumat mengenai 1MDB untuk melakukan usaha wajar, tetapi surat sokongan itu tetap diproses berdasarkan arahan Najib, yang juga Menteri Kewangan ketika itu.

Wan Aizuddin: Boleh Datuk terangkan bagaimana arahan oleh Datuk Seri Najib ini diberikan? Adakah ia secara formal atau tidak formal?

Siti Zauyah: Saya tidak ingat.

Wan Aizuddin: Jadi apa asas kenyataan Datuk? Mesti ada peristiwa atau dokumen tertentu yang membuat Datuk membuat kenyataan ini.

Saksi tidak menjawab soalan itu.

Wan Aizuddin seterusnya merujuk kepada penambahan yang dibuat oleh Siti Zauyah dalam pernyataan saksinya, iaitu beliau menyatakan telah memohon untuk mendapatkan dokumen berkaitan 1MDB daripada Pejabat Perdana Menteri, tetapi tidak mendapat sebarang jawapan.

Saksi bagaimanapun menafikan membuat kenyataan itu dan berkata beliau hanya memohon dokumen daripada 1MDB dan bukan daripada Pejabat Perdana Menteri.

“Saya memang ada berurusan dengan Pejabat Perdana Menteri tetapi bukan secara langsung. Saya hanya berhubung dengan arwah Datuk Azlin Alias (bekas Setiausaha Sulit Khas Najib),” katanya.

Najib, 69, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan Hakim Datuk Collin Lawrence Sequerah bersambung. – Bernama


Sagu hati jemaah umrah terkesan dibayar 18 Februari ini

BANGI, 11 Rejab 1443H, Ahad – Pembayaran sagu hati kepada jemaah umrah yang terpaksa membatalkan perjalanan ke Tanah Suci akibat penularan varian Omicron pada 8 Januari lalu, akan dikreditkan pada 18 Februari ini.

Menteri di Jabatan Perdana Menteri (Hal Ehwal Agama), Datuk Idris Ahmad berkata, pembayaran sagu hati sebanyak RM1,671 hanya akan dikreditkan menggunakan akaun simpanan Tabung Haji para jemaah bagi memudahkan urusan.

Katanya, perkara itu dipersetujui berdasarkan mesyuarat terkini yang telah diadakan di antara Jabatan Perdana Menteri (Hal Ehwal Agama), Kementerian Pelancongan, Seni dan Budaya (MOTAC), Kementerian Kewangan serta Lembaga Tabung Haji (TH).

“Untuk makluman semua, MOTAC telah menyerahkan senarai nama sebanyak 8,027 jemaah umrah yang terkesan dan layak menerima sagu hati kepada TH.

“Daripada jumlah tersebut, pihak TH mendapati seramai hampir 1,000 jemaah umrah masih belum mempunyai akaun simpanan TH,” katanya dalam kenyataan, hari ini.

Sehubungan itu, Idris menggesa semua jemaah umrah yang masih belum mempunyai akaun simpanan TH untuk membuka akaun sebelum 18 Februari 2022.

“Para jemaah umrah boleh melayari www.thijari.com.my untuk membuka akaun simpanan TH secara dalam talian dan hadir ke kaunter TH yang terdekat bagi proses pengaktifan akaun secara biometrik.

“Bagi mereka yang mempunyai kesukaran untuk mendaftar secara atas talian, boleh terus ke cawangan TH terdekat untuk tujuan pendaftaran dan dibantu sebaiknya oleh semua kakitangan di cawangan-cawangan TH,” katanya.

Beliau berkata, para jemaah umrah yang terkesan akan dilayan serta-merta tanpa perlu beratur dan menunggu lama.

“Saya juga telah memaklumkan kepada pihak TH supaya segala tuntutan pembayaran ini akan dipermudahkan semaksimanya supaya tidak berlaku kesulitan yang besar terhadap tuntutan ini.

“Semoga semua urusan para penerima dipermudahkan oleh Allah SWT,” katanya.

Pada 1 Januari lalu, Kementerian Kesihatan (KKM) mengumumkan keputusan penangguhan sementara perjalanan umrah berkuat kuasa 8 Januari, bagi mengurangkan risiko penularan varian Omicron dan memperlahankan peningkatan kes COVID-19 di Malaysia.


IKLAN JAWATAN KOSONG ISMAWEB.NET

MEDIA ISMA SDN BHD, syarikat media yang mengendalikan Portal Islam dan Melayu Ismaweb.net mempelawa calon-calon berkelayakan untuk memohon satu (1) kekosongan jawatan Wartawan.

Syarat-Syarat Umum:
1. Calon terdiri daripada warganegara Malaysia;
2. Calon mempunyai kelayakan akademik sekurang-kurangnya Diploma bidang kewartawanan.
3. Mempunyai lesen memandu dan kenderaan sendiri.
4. Menjaga solat lima waktu.
5. Minat mendalam terhadap dunia kewartawanan wartawan.
6. Mengetahui hal ehwal semasa tempatan/dunia.

Kelebihan bekerja di Media Isma Sdn Bhd
1. Elaun sara hidup
2. Elaun perumahan.
2. Kos pengangkutan tugasan boleh dituntut kemudian.

Dokumen Permohonan
Dokumen-dokumen yang diperlukan ketika menghantar permohonan jawatan di Media ISMA Sdn Bhd adalah:
1. Surat permohonan;
2. Resume.
Perhatian
1. Calon yang disenarai pendek sahaja akan dipanggil untuk temuduga.
2. Calon yang mampu menguasai bahasa selain bahasa Melayu dan Inggeris digalakkan.

TARIKH AKHIR PERMOHONAN 20 JULAI 2021

Pegawai Untuk Dihubungi: Siti Fatimah Ishak (0132129750)


1MDB membelenggu UMNO belum temui noktah

BANGI, 11 Zulhijjah 1443H, Isnin – Kekalutan sudah sedia melanda UMNO dilihat menjadi makin parah terutama menyentuh krisis kepemimpinan dan sokongan tertentu terhadap golongan berbalah dalam parti.

Malahan, sejak awal isu 1MDB meledak lagi, jelas kelihatan sudah ada percanggahan pandangan berhubung kes sensasi itu pada semua peringkat baik dalam kalangan pemimpin dan pengikut hingga kepada rakyat.

Justeru, tidak hairanlah sejak itu, beberapa pemimpin parti secara terbuka membuat kenyataan dan komentar sama ada secara langsung atau tidak berhubung isu serta individu terpalit dengan skandal terburuk sejarah tanah air dan dunia, dengan pelbagai telahan dan andaian sehingga mendorong kepada pendirian peribadi.

Penolong Naib Canselor Kepimpinan dan Pembangunan Universiti Malaysia Sarawak (UNIMAS), Prof Datuk Mohd Fadzil Abdul Rahman berkata, ada yang masih tegar menyokong, tetapi tidak kurang juga tegar menyanggah dalam isu berkenaan.

“Namun, paling menarik dan terkini adalah kenyataan daripada Timbalan Presiden UMNO, Datuk Seri Mohamad Hasan atau lebih mesra dengan gelaran Tok Mat sendiri yang melontarkan pandangan terhadap isu membabitkan bekas ketuanya sendiri.

“Mohamad yang juga Ahli Dewan Undangan Negeri (ADUN) Rantau sebenarnya banyak membuat kenyataan menjurus kepada perlunya hukuman setimpal ditegakkan dan tindakan sewajarnya diambil terhadap isu yang menjadi liabiliti besar menghantui parti, sekali gus meranapkan UMNO dan Barisan Nasional (BN) pada Pilihan Raya Umum (PRU) lalu.

“Malah, BN turut kehilangan sekutu kuatnya di Sarawak gara-gara insiden kes 1MDB menghilangkan keyakinan rakyat,” katanya menulis di Berita Harian.

Beliau berkata, pandangan itu jika diamati dengan hati terbuka dan penuh tawaduk sememangnya ada merit dan amat berkaitan untuk dibincangkan walaupun Tok Mat dalam kenyataan lain menjelaskan ia diambil di luar konteks.

“Reaksi terhadap isu 1MDB berdasarkan komentar sinis dilontarkan melalui suara rakyat, majoriti merasakan seolah-olah tiada kesaksamaan dalam pelaksanaan hukuman kes dengan membezakan antara kes mencuri di pasar raya berbanding kes IMDB.

“Diakui ilmu dan literasi rakyat marhaen mungkin belum sampai ke tahap sewajarnya dalam bidang ilmu hukum, tetapi berdasarkan kaca mata umum itu, kes sebesar ini kelihatan seolah-olah tidak menampakkan apa-apa kesan. Bagi golongan ini, jika dua mahkamah dan empat hakim belum dianggap memadai, apa lagi yang cukup?

“Dengan kata lain, inilah inti pati tersirat dalam kenyataan terkini Tok Mat seperti disiarkan dalam portal yang boleh diakses semua,” katanya.

Hakikatnya beliau berkata, kenyataan Tok Mat itu boleh dibaca sebagai kerisauan dan kegusaran yang memang kena pada tempatnya.

“Liabiliti besar membelenggu parti masih belum menemui penyudah dan noktah lagi. Jadi, bagaimana agaknya persediaan dan kekuatan parti boleh diperkasakan bagi menyiap serta memperlengkapkan diri untuk menghadapi PRU nanti?,” soalnya.


Kerajaan pandang serius laporan tentera Sulu rancang tawan Sabah

BANGI, 4 Jamadilawal 1443H, Khamis – Kerajaan memandang serius laporan berita yang mendakwa seramai 600 anggota Tentera Diraja Sulu (RSA) dilaporkan bersedia untuk melancarkan operasi menawan Sabah.

Timbalan Menteri Pertahanan, Datuk Seri Ikmal Hisham Abdul Aziz berkata, status kesahihan laporan itu bagaimanapun belum boleh disahkan.

“Saya pun ada terbaca tadi. Apa pun benda ini tidak lagi dapat disahihkan berita tersebut, jadi saya tidak dapat memberi ulasan terhadap apa yang dibangkitkan.

“Tapi saya percaya di pihak kerajaan, sudah tentu apa sahaja maklumat, berita, akan dipandang serius terutama apa yang dibangkitkan Yang Berhormat akan dipandang secara serius,” katanya ketika menggulung perbahasan Rang Undang-Undang Perbekalan 2022 peringkat jawatankuasa di Dewan Rakyat, hari ini.

Beliau menjawab celahan M Karupaiya (PH-Padang Serai) berhubung pendirian kerajaan susulan laporan disiarkan South China Morning Post (SCMP), mendakwa operasi itu dirancang selepas beberapa siri pertemuan rahsia antara 19 Datuk Bandar dari selatan Filipina.

Menurut laporan itu, seramai 19 Datuk Bandar telah bersetuju untuk merekrut sekurang-kurangnya 600 orang anggota bersenjata bagi melaksanakan misi tersebut.

“Kos peluru dan logistik yang dianggarkan sebanyak AS$10,000 telah ditanggung oleh pegawai tinggi kerajaan,” katanya.

Sumber portal itu memberitahu, sekurang-kurangnya 200 orang pengintip bagi pihak RSA telah diarahkan menyusup masuk ke beberapa kawasan di Sabah, dengan bandar Lahad Datu dan Semporna menjadi sasaran utama.


Akibat cuai, tahanan Palestin maut dalam penjara Israel

BAITULMAQDIS, 7 Safar 1444H, Ahad – Kumpulan Palestin mendakwa rejim haram Israel melakukan kecuaian perubatan berikutan kematian tahanan, Musa Haroun Abu Mahamid, semalam.

Lelaki berusia 40 tahun itu ditahan dua bulan lalu ketika cuba memasuki Baitulmaqdis dari Tebing Barat yang diduduki untuk bekerja, menurut Kelab Tahanan Palestin (PPC).

Bagaimanapun, tentera Israel mendakwa, ketika itu dia tidak mempunyai permit untuk bekerja di Baitulmaqdis.

Keluarganya berkata, dia mengalami gangguan saraf sebelum ditangkap, dan keadaannya semakin merosot dalam penjara. Dia dipindahkan ke Hospital Assaf Horveh pada awal Ogos.

Semalam, PPC berkata, pihak berkuasa Israel memaklumkan kepada keluarga Musa Haroun bahawa mayatnya akan diserahkan semula untuk dikebumikan.

“Musa Haroun telah berdepan jenayah kecuaian perubatan yang disengajakan,” kata PPC dalam satu kenyataan.

Ia berkata, tindakan rejim menyasarkan rakyat Palestin dengan alasan mereka telah memasuki Israel tanpa permit telah meningkat sejak awal tahun, bukan sahaja melalui penangkapan tetapi juga melalui pembunuhan secara langsung.

Pada Julai, keluarga Ahmad Harb Ayyad menuduh tentera Israel menyebabkan kematian pekerja Palestin berusia 32 tahun itu selepas menyerangnya secara fizikal berhampiran penghadang pemisah di bandar Tulkarm Tebing Barat.

Tentera Israel menafikan situasi itu, yang berlaku dua minggu selepas tentera Israel membunuh Nabil Ahmad Ghanem, 53, berhampiran tembok pemisah di selatan bandar Qalqilia, ketika dia dalam perjalanan untuk bekerja di dalam Israel.

Kematian Musa Haroun berlaku beberapa hari selepas kira-kira 1,000 banduan Palestin menangguhkan mogok lapar – yang mana pihak berkuasa penjara Israel akur dengan tuntutan mereka untuk membatalkan langkah keras yang dikenakan di seluruh penjara selama berbulan-bulan. – Agensi


UMNO semakin mengecil, tak lagi jadi parti tunjang dalam kerajaan

BANGI, 4 Zulkaedah 1444H, Rabu – Sekiranya gabungan Pakatan Harapan (PH)-Barisan Nasional (BN) diteruskan bersama dalam Pilihan Raya Negeri (PRN) dan Pilihan Raya Umum (PRU) ke-16, UMNO berkemungkinan tidak lagi akan menjadi parti tunjang kerajaan, malah mengecil menjadi parti pelengkap (sekunder).

Ditambah pula dengan seruan pemimpin utama UMNO agar mengundi DAP dalam PRN akan datang memusnahkan doktrin utama perjuangan UMNO untuk agama, bangsa dan tanah air.

Ahli Jawatankuasa Kerja PAS Pusat, Dr Mohd Zuhdi Marsuki berkata, ini kerana ideologi perjuangan DAP sama sekali bertentangan dengan UMNO.

“DAP sama sekali tidak pernah meninggalkan agenda Malaysian Malaysia, dan inilah menjadi penyebab tidak ada parti Melayu yang kekal berkawan dengan mereka kecuali Parti Amanah Negara (PAN),” katanya dalam kenyataan, hari ini.

Mengulas lanjut, Zuhdi berkata, meskipun  ramai yang memandang sinis kesetiaan ahli akar umbi UMNO terhadap perjuangan agama, bangsa dan tanah air, pengalaman bersama di dalam Muafakat Nasional sebelum ini menunjukkan cukup ramai ahli akar umbi parti itu yang benar-benar jujur dengan perjuangan tersebut.

“Oleh sebab itu, apabila pimpinan utama UMNO berdakap dengan DAP, ahli-ahli akar umbi ini diyakini akan beralih kemudi.

“Persoalan yang timbul ialah, berapa peratus ahli akar umbi UMNO ini akan beralih kemudi? Pimpinan utama UMNO boleh jadi yakin, mereka yang beralih itu tidak ramai memandangkan Datuk Seri Ahmad Zahid Hamidi mendapat sokongan padu dalam pemilihan UMNO baru-baru ini.

“Bagaimanapun, saya meyakini hampir separuh dari ahli akar umbi ummo akan beralih sokongan daripada menyokong gabungan PH-BN,” katanya.

Beliau menjelaskan pandangannya itu dengan mengimbas kembali konflik dalaman UMNO pada tahun 1987, dengan wujudnya Kumpulan A dan Kumpulan B, kemudian berpecah pula semasa Era Reformasi tahun 1998 dan yang terakhir Pasca Isu 1Malaysia Development Berhad (1MDB) tahun 2016.

Lazimnya, beliau berkata, perpecahan akan menyebabkan ahli akar umbi terbelah dua.

Apatah lagi kali ini, UMNO telah dibawa oleh pimpinannya berdakap dengan golongan yang menunjangi Malaysian Malaysia, katanya.

“Sekiranya separuh ahli akar-umbi UMNO beralih kemudi, maka berdasarkan dapatan daripada PRU ke-15 yang lalu iaitu 32 peratus pengundi Melayu menyokong UMNO, bermaksud tinggal hanya 16 peratus pengundi Melayu yang masih menyokong mereka.

“16 peratus yang selebihnya boleh jadi akan membuat undi protes terhadap PH-BN, sama ada tidak keluar mengundi atau mengundi PN,” katanya.

Beliau berkata, dalam PRN akan datang, undi protes 16 peratus pengundi Melayu ini bakal menentukan siapa yang menang di Negeri Sembilan, Selangor dan Pulau Pinang.

“Undi protes ini juga bakal memperkukuhkan lagi dominasi PN di Kedah, Terengganu dan Kelantan.

“Selain daripada itu, diyakini akan wujud pula undi protes dari pengundi bukan-Melayu terhadap PH, yang akan dikupas dalam rencana yang lain,” katanya.


Mufti syor garis panduan dan kawalan tertentu di kelab komedi

GEORGE TOWN, 14 Zulhijjah 1443H, Khamis – Satu garis panduan dan kawalan tertentu perlu dilaksanakan oleh pihak berkuasa supaya pemilik kelab komedi dan orang ramai yang berkunjung ke situ sentiasa memelihara batas-batas moral serta agama, kata Mufti Pulau Pinang, Datuk Seri Wan Salim Wan Mohd Noor.

Beliau berkata, pada masa yang sama pihak berkuasa agama Islam seperti Jabatan Kemajuan Islam Malaysia (Jakim) dan jabatan-jabatan agama perlu menasihati masyarakat Muslim agar sentiasa menghormati kesucian agama mereka dan tidak dijadikan bahan mainan atau gurauan.

“Sebagai agama yang sesuai dengan fitrah manusia, Islam tidak menentang hiburan termasuk komedi atau lawak jenaka malah Islam juga tidak menghendaki penganutnya sentiasa serius sehingga tiada ruang untuk bersantai dan berekreasi.

“Islam juga tidak melarang kesemua ini asalkan tidak keterlaluan, di dalam kehidupan ini ada ketikanya kita perlu serius dan ada ketikanya kita perlu bersantai,” katanya ketika dihubungi hari ini, sebagai mengulas berhubung video tular dipercayai perbuatan menghina kesucian agama Islam yang dilakukan di sebuah kelab komedi di Taman Tun Dr. Ismail, Kuala Lumpur, baru-baru ini.

Ekoran kejadian itu, polis menahan seorang wanita yang tular di media sosial kerana didakwa mencetuskan kontroversi tidak bermoral tersebut dan dia mengaku tidak bersalah di Mahkamah Sesyen di Kuala Lumpur semalam atas pertuduhan menghina Islam ketika membuat persembahan di sebuah kelab komedi. – Bernama


Penyelesaian situasi menang-menang perlu dalam isu bekalan, harga ayam: Aminuddin

SEREMBAN, 4 Rejab 1443H, Ahad – Perbincangan dan penyelesaian situasi menang-menang antara penternak dan pengeluar dengan kerajaan Persekutuan perlu dicapai dalam memastikan kestabilan isu bekalan dan harga ayam mentah di negara ini.

Menteri Besar Negeri Sembilan, Datuk Seri Aminuddin Harun berkata, kos operasi tinggi menyebabkan segelintir pengeluar atau penternak enggan mematuhi ketetapan harga yang diumumkan kerajaan pada kadar RM8.90 sekilogram (kg).

“Penetapan harga ini dipercayai tidak dapat menampung kos operasi pengeluar dan penternak dan ini sudah tentu akan memberi kesan dari segi bekalan ayam seperti mana yang berlaku membabitkan kekurangan bekalan telur ayam ketika ini.

“Kita minta perkara ini dibincangkan di peringkat kementerian bersama pembekal makanan, penternak dan pengusaha supaya mencari jalan penyelesaian perkara ini,” katanya kepada pemberita selepas menyempurnakan Majlis Penyampaian Hadiah Kejohanan Sepak Takraw Piala Menteri Besar Negeri Sembilan 2022, di Pusat Sukan Paroi, di sini.

Aminuddin berkata, kerajaan negeri tidak mampu untuk memberikan subsidi kepada pengguna dan ini pastinya akan membebankan rakyat keseluruhannya.

Semalam, tinjauan Bernama di beberapa pasar sekitar daerah ini mendapati rata-rata peniaga menetapkan harga ayam sekitar RM8.50 sehingga RM8.90, namun ada segelintir daripadanya menjual RM9.00 sekilogram.

Sebelum ini, media melaporkan Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata, kerajaan menetapkan harga runcit bagi ayam standard pada RM8.90 berkuat kuasa semalam hingga 5 Jun depan bagi menjamin kestabilan harga ayam dan harga makanan berkaitan. – Bernama


Maklumat produk halal boleh diperolehi dalam blok rantai

BANGI, 15 Jamadilawal 1442H, Rabu – Blok rantai adalah antara teknologi wajar dimanfaatkan pada zaman Revolusi Industri 4.0.

Dr Mohd Farhan Md Ariffin yang mengesyorkan perkara itu berkata, teknologi itu digunakan bagi membendung isu sindiket kartel daging import, membabitkan aktiviti pemalsuan pelabelan logo halal daripada terus berulang.

Beliau yang juga Pensyarah Kanan, Akademi Tamadun Islam, Fakulti Sains Sosial dan Kemanusiaan, Universiti Teknologi Malaysia (UTM) itu berkata, setiap maklumat halal produk halal akan disahkan dalam pangkalan data halal melalui teknologi berkenaan.

“Oleh itu, maklumat produk sepanjang rantai makanan bermula pengesahan badan berautoriti, pembekal bahan mentah, pengeluar, pemborong, logistik dan peruncit akan diketahui secara telus,” katanya menulis di Berita Harian hari ini.

Mengulas mengenai perkara sama, Mohd Farhan turut mencadangkan, pengguna boleh membuat semakan pengesahan halal dan memberi maklum balas dengan mengimbas kod QR menggunakan telefon pintar.

Paling tidak, katanya, pengguna juga perlu menggunakan kod hologram khusus bagi setiap produk halal supaya tidak mudah dipalsukan.

Katanya, ia sama seperti dipraktikkan pada produk susu dan klinikal masa kini.

“Antara lain, kita wajar memperketatkan syarat permohonan pensijilan halal, mewujudkan label halal berbeza bagi produk import, memboikot daging import dari negara tidak peka atau meragukan serta pemantauan lebih kerap terhadap syarikat berisiko tinggi,” katanya.

Sebelum ini, negara didedahkan dengan taktik jahat kartel yang menyeludup daging sejuk beku dari China, Ukraine, Brazil dan Argentina sebelum membungkus semula daging berkenaan menggunakan logo halal dan menjualnya ke pasaran seluruh Malaysia dalam serbuan bersepadu pihak berkuasa di sebuah gudang di Senai.

Hasil risikan Jabatan Perkhidmatan Kuarantin dan Pemeriksaan Malaysia (MAQIS) kartel berkenaan dipercayai menyamar sebagai syarikat pembekal daging sejuk beku telah menjadikan gudang berkenaan sebagai lokasi untuk membuat label dan cap palsu yang kemudiannya akan ditampal pada kotak daging yang telah dibungkus semula itu.

Tindakan itu dibuat bagi menyakinkan pemborong di Malaysia kononnya bekalan daging sejuk beku itu diperoleh dari negara yang dibenarkan pengimportannya sebelum dipercayai diedar ke pasaran tempatan.

Terdahulu, Berita Harian melaporkan kartel berkenaan menubuhkan syarikat proksi di negara ini dan dinamakan dengan nama berunsur Islamik dan keMelayuan yang boleh meraih keyakinan pengguna Islam.

Kegiatan syarikat dinyatakan dalam pendaftaran dengan Suruhanjaya Syarikat Malaysia (SSM) pula adalah mengimport bekalan daging, namun ada juga kegiatan yang dinyatakan langsung tiada kaitan dengan industri berkenaan.


COVID-19: Rakyat Malaysia antara 4 kes bergejala di Singapura

SINGAPURA, 26 Jamadilawal 1442H, Ahad – Seorang wanita berusia 20 tahun merupakan salah seorang daripada kes import bergejala di Singapura pada Sabtu, menurut Kementerian Kesihatan (MOH) republik itu.

Dilabel sebagai Kes 59,117, wanita tersebut merupakan seorang pemegang pas kerja yang tiba dari Malaysia, menurut kenyataan MOH dalam data penuh yang dikeluarkan lewat malam tadi.

Tiga lagi kes import bergelaja melibatkan dua kes dengan sejarah perjalanan ke India dan seorang ke UK.

Pada tengah hari Sabtu, negara itu melaporkan sejumlah 29 kes baharu, kesemuanya kes import dan tiada yang melibatkan komuniti dan asrama pekerja, menjadikan keseluruhan kes berjumlah 58,865 kes.

Daripada jumlah kes baharu itu, 25 merupakan kes tidak bergejala dan telah dikesan menerusi saringan aktif dan pemantauan kementerian itu.

MOH menyatakan yang mereka juga sedang menyiasat tiga kes COVID-19 yang bekerja di Crowne Plaza Lapangan Terbang Changi, yang turut melibatkan Kes 59,059, seorang wanita Malaysia berusia 43 tahun.

“Daripada siasatan awal, kami tidak menolak kemungkinan jangkitan boleh berlaku di hotel tersebut,” menurut kementerian itu.

Sebagai langkah berjaga-jaga, MOH menyatakan Crowne Plaza Lapangan Terbang Changi telah diminta untuk ditutup selama 14 hari sehingga 21 Jan, termasuk restoran dan kawasan acara.

Kementerian itu menyatakan yang mereka telah melengkapkan operasi ujian terhadap 234 kakitangan yang bekerja di hotel itu untuk COVID-19.

“Semua keputusan menunjukkan negatif jangkitan COVID-19,” menurut MOH.

Singapura ketika ini mempunyai tiga kluster dengan satu berkaitan New Ocean 6, sebuah kapal tangki ‘bunker’ dikendalikan Palmstone Tankers & Trdg Pte Ltd di Pelabuhan Singapura. – Bernama


Agong jalani kuarantin kendiri tujuh hari

BANGI, 11 Jamadilawal 1442H, Sabtu – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah selamat tiba di Lapangan Terbang Antarabangsa Kuala Lumpur (KLIA) dari Abu Dhabi, Emiriah Arab Bersatu (UAE) pagi tadi.

Dalam satu kenyataan yang dimuat naik menerusi Facebook Istana Negara, pesawat khas yang membawa Seri Paduka Baginda dan delegasi selamat mendarat pada jam 11 pagi.

“Sejurus keberangkatan tiba, Al-Sultan Abdullah menjalani ujian saringan COVID-19 di Kompleks Bunga Raya, KLIA mengikut ketetapan prosedur operasi standard oleh Kementerian Kesihatan (KKM).

“Selepas menjalani ujian saringan COVID-19, Seri Paduka Baginda turut berkenan memakai gelang kuarantin dan akan menjalani kuarantin kendiri selama tujuh hari.

“Terdahulu, Seri Paduka turut menjalani ujian saringan COVID-19 di Lapangan Terbang Antarabangsa Abu Dhabi sebelum berangkat ke tanah air,” katanya.

Katanya lagi, anggota delegasi Seri Paduka akan menjalani kuarantin diri di lokasi yang telah ditetapkan oleh KKM.

Lawatan khas selama lima hari Seri Paduka ke Abu Dhabi yang berakhir semalam adalah atas jemputan Putera Mahkota Abu Dhabi, Sheikh Mohamed Zayed Al Nahyan.


Sengsara dua kali!

1. JANGAN kita menganggap kelemahan dan kemunduran umat Islam hari ini pasti akan bertukar dengan kebahagiaan di akhirat nanti apabila dengan sengaja kita tidak berusaha untuk memajukan dan mengeluarkan umat ini dari kelemahan dan kemunduran ini.

2. Bahkan maju atau mundurnya umat ini membayangkan apa yang bakal dihadapi di akhirat kelak lebih-lebih lagi apabila umat Islam sendiri memilih untuk membelakangkan syariat Allah sehingga mereka jauh dari rahmat Allah di dunia ini apatah lagi di akhirat kelak.

3. Firman Allah SWT :

وَمَن كَانَ فِي هَـٰذِهِ أَعْمَىٰ فَهُوَ فِي الْآخِرَةِ أَعْمَىٰ وَأَضَلُّ سَبِيلًا (٧٢

Dan (sebaliknya) sesiapa yang berada di dunia ini (dalam keadaan) buta (matahatinya), maka ia juga buta di akhirat dan lebih sesat lagi jalannya. (QS al Isra’ 72)

4. Firman Allah SWT :

مَنْ عَمِلَ صَالِحًا مِّن ذَكَرٍ أَوْ أُنثَىٰ وَهُوَ مُؤْمِنٌ فَلَنُحْيِيَنَّهُ حَيَاةً طَيِّبَةً ۖ وَلَنَجْزِيَنَّهُمْ أَجْرَهُم بِأَحْسَنِ مَا كَانُوا يَعْمَلُونَ (٩٧

Sesiapa yang beramal soleh, dari lelaki atau perempuan, sedang ia beriman, maka sesungguhnya Kami akan menghidupkan dia dengan kehidupan yang baik; dan sesungguhnya kami akan membalas mereka, dengan memberikan pahala yang lebih dari apa yang mereka telah kerjakan.(QS al Nahl :97)

Datuk Zamri Hashim
Pengerusi Majlis Ulama Ikatan Muslimin Malaysia (MUIS)


Tak puas hati keputusan PRU15, bawalah ke mahkamah

BANGI, 4 Rejab 1444H, Khamis – Individu yang tidak berpuas hati dengan keputusan Pilihan Raya Umum ke-15 (PRU15) serta mengaitkannya dengan amalan rasuah disaran supaya memfailkan pendakwaan di mahkamah dengan segera.

Dengan memfailkan kes, pihak terbabit juga boleh membawa bukti dakwaan PRU patut dibatalkan disebabkan ada amalan rasuah, kata Timbalan Perdana Menteri, Datuk Seri Fadillah Yusof.

“Dalam proses pilihan raya Malaysia, jika dapat buktikan mereka boleh failkan di mahkamah, ini prosedurnya dan ikutilah.

“Tapi kalau sekadar cakap, saya kira mungkin ramai yang boleh cakap, tapi nak bawa ke mahkamah itu yang telah diperuntukkan dalam Perlembagaan dan segala peraturan kita.

“Jadi bawalah kalau siapa tidak puas hati dan buktikan bahawa PRU itu patut dibatalkan disebabkan ada amalan rasuah,” katanya.

Beliau berkata demikian sebagai mengulas kenyataan Tun Dr Mahathir Mohamad yang mendakwa PRU15 adalah yang paling teruk berikutan semua calon yang menang disebabkan kerana mengamalkan amalan rasuah.

Bekas Perdana Menteri itu mendakwa sogokan dilakukan secara terbuka dan calon parti membelanjakan wang yang banyak untuk berkempen adalah punca membolehkan mereka menang dalam PRU.

Katanya, merasuah pengundi kini sudah menjadi kebiasaan dan pengundi pula mengharapkannya selain wakil parti menganggap itu sebagai tugas mereka.

Malah, beliau mendakwa, mereka yang melihat rasuah itu merasakan apa yang berlaku adalah sebahagian daripada proses pemilihan.

“Terdapat sedikit atau tiada percubaan untuk disembunyikan kerana wang itu diberikan dan arahan mengenai simbol yang perlu dipangkah dalam slip mengundi.

“Pencegah rasuah dan polis pasti melihat perbuatan rasuah itu, tetapi sehingga kini tiada sesiapa yang telah ditangkap atau didakwa,” katanya.